text:
mercoledì 31 dicembre 2014
Lunga e dritta correva la strada
Chel cjâf lu cjalave ta chê sere che lis faliscjis si alçavin sù dal bidon: un grant cjâf di purcit cu la piel tindude su la ristielere.
“No sta preocupâti, o varai la mê vendete!”
Zorç al fasè un salt pe maravee e pe pôre. I pareve che il purcit i fevelàs! Une vôs che e vignive dal di dentri, di Zorç stes, ma che il frut al identificave come che e fos chê dal purcit!
Te matine Svualt e Meni a jerin vignûts tal cjasâl; copade la besteone cu la pistole apueste pontade tal cjâf… spelade la puare bestie e trasformade in salams, musets, sanganei…
Po a jerin partîts par une altre mission, un altri purcit di copâ… lontan… ai cunfins cul Venit. Svualt e Meni a jerin i miôrs.
“No sta preocupâti, o varai la mê vendete!”… la frase e sameave fâ un rivoc te ment dal frutin Zorç.
L’indoman, tor sere, e rivà la notizie cul gjornâl radio. Il nono nol rivave a crodi: “Puars zovins, ce brute fin! A vevin lavorât cussì ben ca di nô… juste îr…”
La machine cui doi becjârs e jere lade a sbati intune fracassine su la A4; scugnût clamâ i pompîrs a tirâ fûr ce che al restave…
“NORCINI FATTI A PEZZI SULLA A4” al scriveve il gjornâl la dì dopo… a caratars cubitâi…
E Zorç alore al pensà: la bestie e à vût la sô vendete… a vevin di lâ a purcitâ… a son stâts purcitâts lôr.
di Checo Tam
Etichetis: Checo Tam, Contis, Famei, Gjenar neri
lunedì 29 dicembre 2014
I spirts a regnâ
"A son stâts a regnâ là dai Taurs usgnot passade" e contave agne Anute in ta chê sere a fâ file te stale di barbe Agnul, "àn sdrondenât cjadenis dute la gnot, fasint spaurî lis vacjis e il taur", i frutins, discocolant i voi pe maravee e curiositât, a scomençavin bielzà a sgrisulâsi di pôre, e Anute lant indenant: "a no podin vê ben cun ce che i àn fât a puare lôr sûr Anzule".
"Ce vuelial dî regnâ, agne Anute?" i domandavin i fruts, “I muarts inrabiâts a tornin di gnot par svindicâsi cun chei che i àn fât malegraciis in vite” e rispuindeve.
“E ce i vevino fat i siei fradis a la puare Anzule?” e jê “te division a la muart dal pari i vevin dumiesteât il test ch’al veve lassât lui, scancelant parfin la legjitime ch’a i tocjave a jê par leç, e la puarine ch’a jere restade vedue, colade in miserie e cence un carantan, e je muarte di sclopecûr.” E continuant: “i fradis àn cirût di meti a tasê la robe cence dî nuie a di nissun, ma la int dulintor e veve sintût dut il conciert di cjadenis e a scomençave bielzà a peteçâ di daûr”.
“E lôr ce àno fât, agne?” i reclamavin i plui snacaiôs.
“Àn mandât lis lôr feminis dal plevan ch’al vignìs a benedî la cjase e parâ vie i spirts malins, ma par gno cont Anzule no si rindarà e a larà usgnot ca ven a tirâur i pîts tal jet.”
“Ce pôre ca nus ves fât vignî, agne; disêso ch’a podarès vignî a tirânus i pîts ancje a noaltris la puare Anzule?”
“Di sigûr a ducj chei ca no si netin il snacai dal nâs, e a chei che àn fat deventâ mate lôr mari jù pal dì”.
Ancje cussì lis agnis di tant timp indaûr a inscuelavin lis canais, che daspò e levin a durmî tal stramaç di scartòs, tirant in sù i pîts fintremai a ingrumâju cul cuarp par no lassâju tirâ da la puare Anzule.
di Bepi Zefon
Etichetis: Bepi Zefon, Contis, Gjenar di orôr, Gjenar romantic
domenica 28 dicembre 2014
Il biel e il garp
Agne Lene e a simpri tratât ogni om come se al fos nassût par sei il fradi che e veve simpri sperât di vê da frute in ca. Consolantlu, cocolantlu, conseantlu, incoragjantlu o gentilmentri calmant i soi ardôrs par che no passin il limit de coretece. Ma e à ancje simpri fat in mût che nissun si disperi e che ducj e sperin che 'ne dí, cuissà, cuant che e varà bisugne di plantâ chel benedet claut, cirint chê maledete peraule che fin li no jerin rivâts a dî a si daran une martielade tai dêts e scjamparan vie cun tune bausie par platâ il dolôr e sierâsi tal lôr cidinôr di timits par no dî mutisim di salvadis.
Ma in chê sere, folc ju trai, par cjapâ le corse e dâsi coragjo, cence cognossisi e un par bande, no jerino lâts a finî ducj te stesse ostarie ? Aí, di tai in tai e di butilie in butilie, o diu, bielzà no savevin plui tratignî chel non di nemâl e figurinsi se cu le lenghe disleade dal dut, di confidence in confidence, no vevin capît che chel amôr mai declarât di ognidun, al scugnive lâ dret viers chê sante purcite di femine tant bramât e li al moment dulà che vevin capît che a jerin ducj inamorâts de stesse femine, un lunc mortori al jere colât in te ostarie.
Rot di colp in coro da un vaî, lamentâ e sberghelâ prometintsi di no barufâsi e che semai a vevi di fâ alc a si saressin lâts a butâ 'te roie par copâsi, adimplen, al veve zontât l'ultin rivât ma Jude boie disevial un altri, parcè no cjapino il coragjo e finalmentri prime di murî no lino a disial une volte par simpri?
Strade fasint, butilie in man e pinsîrs in sdrondine cu le lôr arie di cjans batûts, spierdûts te gnot di inmó un Nadâl. Cui al cjalave il cîl fasint un sí cul cjâf, cui spiant par tiere avilît al pindulave un no de diestre ae çampe a si dave la pâs à lâ indenant pensant che un amôr declarât in comun nol varès siervît a di nissun ma, rivâts sot di che barcon indurmidît, si jerin fermâts e un cjant miscliçât di vosariis di gjats in cjace e corâls di cjocs in pene a vevin intonât:
Par un, par un, par un, filin di arbe,
Si sin, si sin, si sin, inamorâts.
Par un, par un par un amôr di barbe
sin, o sin, o sin, achí sul prât...
Di li in là, le cjançon si rompeve in tun “cussiculà” che agne Lene, sveade, a varès volût interompi traint jù ce che tal urinâl no veve plui da cuant che un di lôr i veve metût sù il necessari.
Cence piâ le lûs, vierzint il barcon e veve spiât jù par viodi cui che jerin. Po a veve vierzût i scûrs preantju di tasê. A jere lade jù, ju veve fats jentrâ, fats bevi un dai soi cafés-copesbornie, scoltâts e calmâts, po metûts a durmî chi e là chei soi fradis mai vûts, oms o barbis di ocasion che dut tun colp I vevin dât il garp tal cûr pensant a l'unic om che veve pierdût par faur da sûr e deventâ le agne di ducj ma le femine di nissun.
di Jaio Furlanâr
Etichetis: Contis, Gjenar romantic, Jaio Furlanâr
sabato 27 dicembre 2014
Adam, un emigrant dal Camerun
Al cjaminave pleât par denant, cun chê di judâsi a slungjâ il pas. Ma lis gjambis aromai strachis si movevin par lôr cont. Al leve vie clupignant, al veve scomençât a buinore, a puartâ ator di paîs in paîs chê borsone, plene di veris di profum, sborfadôrs di bon odôr e milante garbatui. A sunâ i campanei, cjase par cjase, par vendi chê marcjanzie di pôc valôr. Al jere di bot scûr, e chê borsone e pesave ancjemò. Il soreli lu veve viodût sì e no par un moment, e dopo il cîl si jere fat simpri plui grîs, e e jere calade une fumate fisse che lu bagnave ancjemò plui da la ploie, e la umiditât i jentrave fintremai intai vués. Adam chel dì, al jere ancjemò plui grîs dal timp, lu veve cjapât la malinconie, cuant che la svearine cul sô trintinâ insistent lu veve tirât jù dal jet.
Propit intal moment che intal sium al coreve discolç cui siei amîs pe boschete, a cirî la manjoca, une pome ch'a tu cjatis dome dongje dal ecuatôr; cun chê pome, sô mari, dopo vêle fate secjâ in soreli, e faseve une farine, che une volte impastade e metude a cuei sot da lis boris, a deventave come une biele pagnoche, ma cuntun savôr, che lui nol veve sintût in nissun altri lûc dal mont, dome là jù in Camerun, tal so paisut. Siet tucui (capanis) fatis di len e di paie, dongje dal cantîr de grande dighe di Edee, dulà che a ‘nd jere tancj operaris che a jerin vignûts a lavorâ e pal cantîr a ‘nd jere simpri tantis nerutis, ca mostravin cence vergogne dutis lis lôr graciis.
La none di Adam e jere ancje je une di chês zovinis che e ziravin pal cantîr, ma jê e jere pierdude a lâ daûr a di chel zovin dai voi celescj come il cîl. Chel zovin i voleve tant ben a la sô femine, ma la lontanance, e chê zovenute cussì biele e diferente da lis zovinis furlanis, ch'a lu cjalave intun mût, che lui nol rivave a dâsi pâs. Nol rivave a gjavâ dai voi chel pet ben formât, e cussì une dì dopo une corse inte boschete cun chê nerute, al veve pierdûde ancje la anime, no dome il sintiment.
Cuant che Adam al sunà il campanel pe ultime volte ta chê zornade, al jere rivât inte ultime cjase di chel picul paisut intal mieç da la plane dal Friûl. Juste ta chel moment che al steve par lâ vie dopo jessisi stufât di spietâ che cualchidun al vignìs fûr, si jere vierte la puarte e un vecjo i jere lât incuintri talpinant, e a pene che al veve viodût ch’al jere un neri i veve domandât “di dulà vegnistu”. Da la Afriche i veve rispuindût Adam “di cè bande da la Afriche sêstu vignût?" "Camerun”
La muse dal vecjo e veve cjapât colôr e i ridevin ancje lis orelis no dome i voi. "Di dulà, di dulà" al spesseave a domandâi, "di ce bande dal Camerun."
Adam lu cjalave straniât. "Il gno paîs al è dongje de grande dighe di Edee."
“Il to paîs” dissal il vecjo batint par tiare cu la sô mace, "No tu sarâs mighe di Kalangadou!" al continuave il vecjo.
Adam cumò al jere propit curiôs. "jo o soi propit di chel paîs". Il vecjo al jere lât plui dongje par cjalâ miôr chel zovin da la piel lusinte, ch’a i steve di front e cuntune vôs malsigure. "Pal baston di Sant Simon, jo o soi stât a lavorâ inta la grande dighe, inta la centrâl, e o ài vude une biele storie di amôr cuntune zovenute dal to paîs, che si clamave Zolatè." "A jere mê none" i rispuint Adam, cumò lu cjalave intun altri mût, e restât cuasi cence vôs.
"Jê a vude une frute cuntun om furlan.”
"Che il folc lu trai, vorèstu dî che tu sês gno nevôt? Nol pues sei vêr, somee une conte jessude da la fantasie di un scritôr."
di Plume di Ingjustri
Etichetis: Contis, Gjenar romantic, Gjenar sociâl, Plume di Ingjustri
venerdì 26 dicembre 2014
Il gno borc vieri
Bevût il so tai, Gjino, subit, al jere jessût fûr da Ostarie.Tant là dentri, a part doi forescj, nol jere nissun, e po i jere passât tal cjâf il pinsîr di lâ a viodi i so borc.
“Ce fortune, viôt là cui che al è?”
Sul stes marcjepît, al jere Mario, che se ancje no lu veve cognossût, al someave che i les incuintri. Di sigûr ancje lui come Gjino, pes fiestis, al jere tornât tal paîs.
“Sêstu vignût ancje tu a passâ Nadâl, cemût stâstu?
E finît di saludâsi come che Diu comande, Mario nol à pensât dôs voltis di domandâi a Gjno se al lave cun lui a fâ une cjaminade pal paîs.
“Dai, dai ven cun me. Anin, volarès tornâ a viodi il borc indulà che a sin nassûts.”
Dite e fate, ducj i doi a vevin cjapade la vie dal lôr vieri borc e a pene passade la "Bolde", un svuaç di aghe cumò taponât, là che une volte a cjantavin i crots, e fat ancjemò cualchi pas, vele lâ le androne che e zirave dentri pai curtîi là che zuiavin di piçui.
Gjino, nol è restât plui nissun culì, ma là ise lade a stâ dute chê int che une volte a jemplave lis stradis dal borc?”
"Mario, come che tu sâs, i vielis son lâts a polsâ par simpri là sù, sot i pins; i fiis, invezit, chei che àn podût a àn tirât sù il cuviert là che une volte si semenave il forment e la blave, o su lis culinis dal paîs, indulà che si seave il fen. Tu âs reson, je propit une vergogne. Se no vessin comprât cualchi cjase int di fûr, e pense tu, par di plui albanês e cravuats, che no ducj viodin di bon voli, chì al sarès propit un cimitieri. E a proposit di cimitieri, te visistu? Chi e jere a stâ puare Marie, biade, simpri cuntun gnûf lament pai soi malans imagjinaris, ancje se cuntune salût di fier, tant al è vêr che no dome e à sapulît l’om, ma ancje siei fîs; Chi, invezit, e stave Ulive, puarete. Mi visi che a viodile al pareve podès sdrumâ un mûr cuntune soflade e invezit al contrari di Marie e je lade a mangjâ il lidric da bande dal poc cetant adore. Ti impensistu di jê?” Gjino, come se si fos pierdût in altris timps, dal curtîl, cu la man al segnave lis cjasis tacadis une dopo che altre, che a passavin sot i lôr voi.
“Cheste e jere la cjase là che a stavin i Murei, di une bande il vecjo Vigji cun Vitorie e di chê altre so fi, cu la sô famee. Vere, il lûc al è cussì grant che tu varessis podût fa stâ dentri ancjemò une altre famee. E là jù, a bas de androne, in chel sotet, là che a stevin altris dôs fameis cun ducj chei fruts? Plui fruts che gjats, tai visistu?”
A Mario, chei ricuarts che Gjino i faseve rivivi, i vevin metût di dentri tant lancûr, fintremai che al vaìve: lis lagrimis i sbrissavin jù tal gargat come se te bocje al ves vût un riul. Al pensave ai nadâi in chês andronis, a le tante nêf che e colave in chei Unviers, a chei timps indulà che ogni famee e copave il purcit. Gjino, intant, ancje se si jere acuart che Mario al sangloçave, no si deve padin tal memoreâ i ricuarts di chês cjasis, di chê int che no jere plui.
“E ti impesistu il curtîl là di là, indulà che a cjapavin il troi par lâ tal bearç? Ancje là a stevin altris sîs fameis. E cumò viôt ca, nancje un cjan. L’è restât dome cualchi vedran, cualchi fantat di une volte, cualchi vedue, ancje lôr cuntun pît te buse. E po ducj di bessôi in dutis chestis cjasis, vueidis, che sieradis, come i parons, no sai se duraran a di lunc. Vere, ma là sono lâts ducj chei vecjos, canais, fantats, fantatis, oms, feminis, dute la int di une volte? Mancul mâl che in tante desolazion son restadis lis busis dai ledans là che a cressin ancjemò canelons salvadis e se tu vegnis tes bielis stagjons, vie pal dì, tu puedis viodi pai curtîi passonâ i mierlis, svolâ lis cisilis e sot sere passâ cualchi gnotul. Cun di plui tai sotpuartics l’è plen di nîts di cisile cun dentri i ucieluts. E miôr ancjemò se tu vegnis di gnot cuant che a cjantin i griis: se tu as fortune, tu podarâs sintî, tra i lamps di cualchi burlaç lontan o di cualchi lusigne, zornâ il rusignûl.di Nello Malisano
Etichetis: Contis, Gjenar romantic, Nello Malisano
lunedì 22 dicembre 2014
La pietât di Gjorgjo
Al cjastiel, cuant che lu vioderin, di lontan, dret sul cjaval blanc, la maravee e montà subite in bulidure e batibui. Dome lui al jere lât vie di sô volontât, par coraç e fede, e no par sante scugne, come i tancj manigolts obleâts di une condane. E dome lui al jere tornât indaûr.
Gjorgjo al vistive une muse dure, cuete dal soreli, ermetiche. L'armadure, cence nancje une sgriade, e jere cuvierte di polvar.
«Lu veiso… lu veiso copât?», a barbotarin i prins, za in zenoglons denant dai çucui de sô bestie.
E lui? Ce podevial dî, lui, di chê risalte vuarbe, mole, pacjifiche, che al veve cjatade daûr a mangjâ grisons, platade in tal umit nereôs dal foran? Podevial migo contâ di une salamandre grandonone, plene di scais e cuars, che no varès fat mâl a di une moscje? O al podevial migo contâ de grote, che e permeteve di scjampâ fin dopo dal desert? E de pietât, par chê bestie rarissime, forsit uniche, podevial forsit contâ?
Al mostrà une sclise di vues, che al veve cjapât sù di par tiere. «O ai vût pietât», al businà cence fermâ il pas dal cjaval. «Cheste e jere une des sôs ongulis».
di Raffaele Serafini
Etichetis: Contis, Contis dal Ostîr, Gjenar romantic, Gjenar storic, Raffaele Serafini
sabato 20 dicembre 2014
Sol invictus
1066 ab Urbe condita
Maxentius al veve vinçût il so aversari. Il Tevere al partave vie tal so flus lis insegnis cu la crôs di Constantin. Cumò bastave nome regolâ une cuistion in Orient e alore lui al varès dominât dut il mont roman, lui, fi e erêt dal grant Maximianus. Al jere il câs di fâ un biel sacrifizi al Soreli.
2754 a.U.c.
Antonius al jere apene dismontât de sô veture a vapôr tal aeropuart di Ostia. Al mancjave pôc par che al partìs il grant balon/trireme diret in Orient. Ancjemò une cuistion cui Persians: une altre vuere dongje. Destinazion Ctesifonte. Il cjapitani de trireme aeree i de il benvignût cuntun biel “Gloria soli invicto, domine!”
Sì, e jere la dì dal solstizi di unvier; cui sa cemût che al sarès stât il clime in Mesopotamie, al pensà Antonius, di mistîr corispondent di vuere…
di Checo Tam
Etichetis: Checo Tam, Contis, Famei, Gjenar fantasience
mercoledì 17 dicembre 2014
Te vuate
Mi à dit: “Ven cun me”, ma jo no le ai intindude.
E jere di un altri paîs, e in chê lûs celeste des buinoris dal Unvier mi cjalave cun muse di ridi, ma jo no capivi. Mi sponzeve cun voi di glaç, ma cun trê peraulis mi à sbuentât il cûr. Mi à cjapât par man e o ai sintût la vôs di mê mari, e de mari di mê mari, che mi disevin di tignî iniment alc, ma chel pinsîr al è sparît cumò daûr. No si rive a voltâ la muse se si à denant une femine cussì, ma sono altris cussì? Sì, si lis sint a riduçâ, a son in cercli ator di me. Cu la fuarce che mi restave, o ai cirût di fâi sintî che ancje jo o volevi lâ cun jê e no dome fâmi puartâ indenant, ma no si viodevin mans dongje de mê. Si viodeve dome il disen fat des ombrenis dai ramaçs di un olnâr. Intant il fûc che fin cumò o vevi dentri, si à distudât intun frêt mai sintût.
Cemût jerio rivât ta chel puest? No mal visi, o vevi di domandâial a jê, ma in chel no mi sintivi plui i pîts, o vevi frêt. Vonde, o ai di voltâmi e lâ vie, ma dut al jere flusc e la bocje le vevi plene di aghe. Masse tart, o stoi inneant! E vie jo! ...o no?
E jê? Dulà ise? No le viôt plui a cjaminâ, ma me sintivi dut intor, che mi strenzeve a dolç. Mans e pîts no jerin plui, ni i siei, ni i miei. Mi sint alc altri, o soi colât te vuate, come un pes. Di vuê, o soi un pes.
di Michele Vuardianut Calligaris
Etichetis: Contis, Gjenar poetic, Gjenar romantic, Michele Vuardianut Calligaris
lunedì 15 dicembre 2014
Kino
Il miôr cine? Par me?
I vevi dit a un che mi plasevin i films d’essai e lui al à capît che o viodevi chei porno.
No multisala, no poltronis ergonomichis… mi plasin lis cjadreis di len dûr! Eh sì… a pensâ ben… il miôr cine par me al è chel parochiâl dai Sixties.
Vele la muinie che e rive a ricevi i cent francs di nô fruts; ju met intune scjatule di carton par scarpis…
Don Gerardo al è il nestri proiezionist. Il spetacul al sta par scomençâ…
LE CROCIATE
Ricart Cûr di Leon al è sul tor mobil e al rive su lis muraiis di… Acri? O Jaffa?
Al sta fasint fûr i saracens… dut in blanc e neri…
Deus vult deus vult a berlin i Crosâts…
Il pâl in sest de stagjon al proviôt altris bielis visions… un cicli di Zorro e un di Fernandel… ce volêso di plui?
di Checo Tam
Etichetis: Checo Tam, Contis, Famei, Gjenar romantic
Iscriviti a: Coments al post (Atom)


c: text/html

text:
prin moviment: jessî. valz.
venerdì 8 giugno 2012
balades
Louis Joseph Raphaël Collin, Honte, 1892musiche par compagnâ la conte
prin moviment: jessî. valz.
tal cuchil dal Riul, taponât intal sorc, al cjatave bielstâ copari Vincèns. curiôs, furighìn, gjalinâr, i plaseve ogni dì cirî fûr le miôr ande de vite. ben di là dai setante si lecave inmò i lavris gjoldint cun bon estri de nature il misteri. a dî il vêr le sô plee no jere spartide: che le sfrente de scugne no dave francjisie. cundut le balade (si capis, in moreste) i leve di viole: tra une cerce e un taiut al fumave le beche pilucant di plasê. che al fos sul content si viodevilu in muse: svelts i voi e barons un biel pâr di mostaçs. al rideve di gust vent tal ort il cupeç: che i zuiave di gale ogni sclip di bielece.
invidiât di scuindon, pôc di sest in peraule, al gustave le pome, di stagjon in stagjon. nol à fat malegracies che in rivuart al tignive ognidun ogni volte: e tal câs al scuarzeve nome chel che di bon e volevin di lui, sedi vedue par simpri o pôc dome in chel jenfri.
secont moviment: vê. tango.
dut diviers il bon Roman: un biel grop di brâf cristian. possident insin de muse, cule vôs fate, di orcul. lui tignût al jere invezit, salt, onest, lavoradôr: che pal ultin jere vêr, a da jù par chei altris dôi.
ancje lui mai nol diseve nissun no a dibisugne, nome che a l’ocorence, si faseve dâ un acont: a le sclete, di buinore, tant par disduliâsi i gnerfs.
« … o ai di plantâ patates... » « ven doman ti’n doi un sac ... »
« … o ai bisugne di fasûi... » « ven doman ti doi i miôr ... di bessole, tor des cinc ». e in te stale cules vacjes, prin di molziles al molç une mari di famee che di meti dongje e veve par chês bocjes il gustà ... e jere propit di bessole.
“se Diu al viôt jo o proviôt ... vevio di mandâ mê fie che a lui i lave miôr? jo o tâs o vai o glot. po cjalant i fruts mangjâ o dîs nome: par vuê o ai fat! doman Signôr fasarâs tu… ”.
lui al leve nome a messe le zornade de salût: che Madone i des inmò robustece par mandâ indenant dure chê tiere! e jere tante a guviernâ…
al pinsîr al suspirave. dut content dal so ben fâ.
detule. mazurche.
no si pues meti judizi cuant che no si à a ce fâ cul pelôs di che puar vivi. Ma par dî une robate volarès olsâ che almancul di pavee un al cjoleve: il so gjoldi, fasint gjoldi. biel chel altri dut cjapât, al cjapave juste impen, ognidun di fan pal cuel.
vâl a dî …
che diu-nus-vuardi sei par vuê che un doman
dant cumò il mût di jessi e vê une dì ancje di jentrâ ( … ? )
po … jessi fûr de maluserie, par vê part de biele gjonde …
e ca ducj a tocjâ len:
sore che inte val-des-lagrimes, nô o vain propit benon …
finâl. minuet.
scjaraçule, maraçule
la lusigne, la craçule … [1]
di el fari
Etichetis: Contis, El Fari, Gjenar poetic, Gjenar romantic
lunedì 4 giugno 2012
Agne Lene e le puestine
Vuê agne Lene a si è jevade cul pît sbaliât, a someave tirâ il mussic e a fevelave dome cui sì e no. Dal pancôr, dal becjâr, al bondì di chês che tornavin de messe e à rispuindût dome cuntune cjalade e si capive subite che no veve voie di cjacarâ. Va ben che a jê las mangja ostias no i son mai ladis jù tant, ma fin cumò ur rispuindeve simpri cun buine voie. Si fermave ancje a fâ une cjacarade par savê se il plevan al veve predicjât alc di bon o alc di stuart o par savê cui che e jere gravide o cui che al jere muart, se al jere il paron o il gjat, l'om o le femine, cui che al jere lât a stâ a Udin o cui che al jere vignût a stâ in paîs e po des sbrindulis e dai mostros di chei paris e di chês maris che diu ju sfulmini che no van a messe che a ogni muart di Pape...
Le puestine cuant che le à viodude da pé de vile le à clamade par dâi le sô pueste ma jê a no si é fermade, i à fat un segn disint alc che a no à capît. Forsit e jere di presse parcè che subite dopo, cuant che le à viodude incrosâ le sô amie Gjildine, no dome a no si son saludadis ma a an slungjât il pas come se a vessin la peste.
Propit lôr dôs che son cognossudis come lis plui grandis amiis dal paîs e che lis comaris a no lis sparagnin mai, nancje tes preieris.
Cuant che invezit i à puartât le pueste in cjase, agne Lene a someave come simpri. Alore i à domandât il parcé di tante presse e di tant malumôr. Ma agne Lene, ae sô domande, mieç scandalizade e mieç ironiche i à rispuindût cuntune altre domande:
-Ma no atu viodût che la Gjildina no mi à nencja det bondì vuê? Ho!
Alore le puestine e à capît. Ma chest a no lu à disarà a nissun. Le bocje da ridi che cumò i faseve agne Lene i bastave e nol coventave fâ ridi dut il paîs disint ce che agne Lene a veve dismenteât vuê prime di lâ fûr.
Ma e à di lâ ancje dae Gjildine. Al sarès biel se ancje jê a i disès:
-Ma no atu viodût che a no mi à nencja det bondì vuê?
Sperin dome che cumò a vedi vût il timp di metisi le dentiêre ancje jê.
di Jaio Furlanâr
Etichetis: Contis, Gjenar ironic, Jaio Furlanâr
venerdì 1 giugno 2012
pomes salvadies
Gustùt e so fradi e restin vuarfins: cussì barbe Ugjèni, un om di gran cûr, ur dâ vulintîr acet te famee: che li a cjase sô, nol è stât neât un sotet a nissun, ni un bocon di pocade. Mighe dibant, si capis: sore cuintri un lavôr, nome pôc. inte stale e tai cjamps, d’invier e d’istât, di mût che in braùre, contents ducj insiemi, si dei une man indulà che al covente, tignintsi ancje in bon.
Ma il lavôr di ogni dì al è un poç cence fonts, dal lusôr di buinore al lâ a mont dal soreli che « si no si cres bintars [1] si ven sù pelandrons, cun voe di fa nuie! » cuant che invezit un om al met pardabon il so estri intal fâ, par mandâle indenant cun dut il so gnerf: imparant a cuistâsi a misdì le mignestre e le sere, diuvueli, polente e lidric.
Gustùt une dì si è pierdût vie pai siums, sintint tra i ramaçs i uciei a zornâ. “jenfri chei sterps, lôr almancul son libars ... - al pense - e ur côr fin daûr, clapadantju di rabie, parcè dute che gjonde i dave un fastidi ! - o soi piês di un uciel...” al diseve fra se. in chê volte no si leve a dutrine a imparâ che il bon Pari al à a cûr ogni fi, par piçul che al sedi, dome a scuele si leve di sudizion: di mestri e di predi (che e jerin studiâts). dal paron e dal siôr (che tignivin in stangje). dal plui grant al plui vecjo, (par fuarce. ancje cence reson ) « ... tu tu âs di tasè, che tu sês un snacai ... ».
al veve une fote che si dismentee di puartâ l’aghe ai setôrs.
« usgnot cence cene! » i dîs barbe Ugjèni. lui al scjampe tal ort a robâ doi cudumars, cun rabie, zurant: chest istât in chê cjase jo no vuei plui mangjâ. di chê dì indenant al à fat di bessôl, simpri a mut: jentrant a sotet juste nome a durmî. nancje un cic di chei altris: che par vie de strachece, no cjatavin le fate se no chê dal stramaç.
e di li ogni an di avrîl a setembar, al va vie pai cjamps a cirî mangjative cognossint in riviel, ritais e jerbum, imparant di bocjade, ducj chei bogns di crustâ: l’asprin panevin e il dolç des butadets, il mugnestri frutam e dut chel salvadi. gramolant cun plasè e coltant sore nuie: pai cjamps cul soreli e tai sdrups cu le ploie. lui libar, cidin, parmalôs, dulinciôs, cun fan ingrumade e risulte badiâl.
in dut chel slavin di fruts e di grancj nissun plui lu conte che i baste al lavôr fâsi viodi di uce e seguitâ a dâi daûr, di un scûr a chel altri.
°°°
… e cussì a le Vierte o cul zovin di lune, tal vieri in seren o subit dopo i burlaçs, ducj sot a cutin di preiere in pagnut …
dome a un no i covente vê man cule strussie: un mulut tarondin, blanc e ros di miluç. si rondole par cjase, riçot neri e ocjaluts, daûr di chês femines che ordenin in volte les cjamares e chê altre e dan dongje il mangjâ.
lui al è simpri li,
si ancje al à une famee: parcè a barbe Ugjèni i plâs velu par se.
dome a un no i covente vê man cule strussie: un mulut tarondin, blanc e ros di miluç. si rondole par cjase, riçot neri e ocjaluts, daûr di chês femines che ordenin in volte les cjamares e chê altre e dan dongje il mangjâ.
lui al è simpri li,
si ancje al à une famee: parcè a barbe Ugjèni i plâs velu par se.
di el fari
[1] bintar:al vûl dî torzeon, vagabont, ziremont. le peraule e derive dal todesc Winter: Invier. E le espression “fâ il bintar” e voleve dî “sta fûr par l’Invier”. Si riferive a chel emigrant che non tornave a cjase te stagjon frede, come ducj chei altris. Magari al veve les sôs buines resons: tant e tant le nomee e je deventade chê di pelandron, flacjon, gratepanze. O invezit e jere dute invidie, cuissà!.
Etichetis: Contis, El Fari, Gjenar romantic
venerdì 25 maggio 2012
di là di Sèdule
Sèdule e je une localitât de val di Cjaurêt, poiade jenfri Slovenie, Carinzie e Friûl. Fin ai prins agns dal ‘900, culì al è lât indenant un marcjât stagjonâl: blave, formadi, cjastines, vin. In chê ocasion, ints ligrioses e rimpinavin i monts che durant dut el an, les tignivin separades: par convivi une dì, ducj insiemi. e al bastave un violin o une armoniche par displeâ ogni disparitât intal bal. oms e femines, no plui fermâts des frontieres politiches ni blocâts dai confins culturâi, e incrosavin libars les lôr diversitâts, tal magjic incjant che al cjol il cuarp, dopo vê striât anime e cûr: l’atrat al à le venture di movi palpitaments e fiâ sgrisui che non an bisugne di palesâsi in fevele, par jessi lampâts.
Le sere, tornant a les vals di ogni dì, ognidun al puarte intai voi le sô nostalgjie e tal cûr magari un insium. e ducj le promesse di cjatâsi ancjemò l’an tornât. biel che il ricuart al devente cjantarele, a infuartî le brame lunc i mês denant vie:
di là di Sèdule / si va a carotulis / a comprâ cotulis / a bon marcjât
la plui biele / a vôt centesims / la mezane / a un carantan …
alì al nas ancje un bal-di-societât: e ogni clape, briade, comitive, compagnie o gjernazie e tire fûr dut il snait a fâ viodi in gare, le sô fantasie.
di chel bal si cognòs dome le figure dai balarins, pronts in file, che movin indenant e indaûr, al ritmi segnât dai imprescj in tai pîts: çupiei e çucules. a indetâ une pantumine che a prin colp e somee cence costrut:
balin e balin, çupiel e çucule
balin e balin, zocul e zocule
balin e balin, marzoc marzocule [1]
trê batudes. intun cressi fulminant, come l’atac de novesime di Betoven.
mi plâs leile cussì:
sul imprin çupiele çucule e balin insiemi instradant il ritmi, fin che le ande si alce a tramudâ il snait dal bal, intun vivi di dentri le mude de çucule in zocule. di imprest, in gnûf divignî. di mieç puar e sclet, a istint libar. di vore, in tîr svoladi. trasmetint une inficje rude di gjonde inocente [2]. e di culì, zocule zocule e inviin le lôr metamorfosi. une fuarce ancestrâl e scree l’incjant dai balarins che i dan sot sturnîts, cence fren [3]. cjapâts inmò prin e di plui, dal riscjalt de infatuazion: a disgludâ lûc e ore, petant fûr strambalâts. ve ca alore marzoc e marzoche: tenars, lizêrs, dolçs e ninins.
cui di nô no àjal vivût mai, intun îr di un lamp, un moment cussì bon, fûr dal mont, cjariât di magjie? chei che no - i chilôs, i dalôs - e vivin benzà culì l’andit-dal-infier [4].
ben ur stâ! se in chel no vessin di fruçâ le vite a cent e un di lôr.
L’infier al è fat di chei altris al diseve Sartre [5].
e je vere dabon! ma … [ cuant soio jo, paradîs par un altri …]
marzoc: peraule a dî un estri sotsore. culì e piture le uce che e à strapuartât le cubie. une imagjine dificile di riproponi cul stes fresc vivôr. nancje Tolstòj …
Sedule: non pierdût sore val di Cjaurêt. e nô ducj, culì, e vin smenteât le inocence.
in curt su chês tieres, si combatarà in maniere feroce, doprant une sdrume di puars marzocs: malintopâts dal volê di poçs. dopo e vignarà indevant une civiltât gnove: a tentâ svindic pes necuizies. cirint un gnûf ben. scjafoiant chel pôc za vivût. e avilint le memorie di piçules stories. le storie-dal-om.
di el fari
[1] marzoche.
[2] a ricuardâ Les aventures di Alexis Zorba (“Zorba il greco”) di Nikos Kanzantzakis.
[3] come inte vilote: “balin e saltin po si ribaltin come zupetis dut cuant il dì” (La Pine).
[4] Divine Comedie, Infiêr, Cjant Tierç: vv. 22-69.
[5] Jean-Paul Sartre: Huis clos « l’enfer c’est les autres » 1943.
Etichetis: Contis, El Fari, Gjenar romantic
mercoledì 23 maggio 2012
L'invasion
Paulin al cirive dispès la pâs de solitudin sentantsi cun frecuence sore il muret dal Sagrât de Glesie, come se al stes in spiete di alc che al dovarès sucedi. Di lì al viodeve ducj i moviments tal font de val. So nono Pauli, di solit, i contave sore lis invasions barbaris patidis a traviers des etis. Il Sagrât juste apont, al jere simpri stât un puest strategjic come vuaite par viodi il fâsi indenant dal nemì.
Ogni an, tal mês di Avost si ripeteve la stesse storie. Si ju olmave cuant che a cjapavin la rive sù, daspò de curve clamade de Madone. Cjalantju dal alt si viodeve il movisi di une masse eterogjenie di cjars tirâts da cjavalons grancj e grues, la lôr fuarce e vignive stiçade dal vosonâ gjenerâl, oms e bestiis a cirivin di puartâ in sigûr dut chel piçul e grant mont di fantasie cjamât sui cjaroçons.
Chel dì, un bâr di nui al taponave la culine, dabàs la brume e cuvierzeve la campagne. Paulin al associà dut chel movisi par nuie clâr ae fumate, imberdeant chel daidai cu lis contis dal nono, al crodeve di viodi avanzâ une marmaie barbare cun pichis e alabardis, volint a ducj i coscj espugnâ chel bastion invincibil. A confermâ cheste sô credince al fo ancje il fat che al sintì a berghelâ in forest (so nono Pauli al varès dit: in cravuat).
Par fortune un rai di soreli al slambrà i nui e al dissipà lis fumatis in sante pâs , il vert de campagne si rifleteve tal celest dal cîl. Paulin al viodè rivâ ben altri. Batint lis palmis des mans e cu la bocje vierte al cjalave chê vivarose, asimetriche e lungje carovane che varès puartât in paîs cuindis dîs di baldorie, di lusôr e di ligrie.
E rivavin lis gjostris.
Chel dì, un bâr di nui al taponave la culine, dabàs la brume e cuvierzeve la campagne. Paulin al associà dut chel movisi par nuie clâr ae fumate, imberdeant chel daidai cu lis contis dal nono, al crodeve di viodi avanzâ une marmaie barbare cun pichis e alabardis, volint a ducj i coscj espugnâ chel bastion invincibil. A confermâ cheste sô credince al fo ancje il fat che al sintì a berghelâ in forest (so nono Pauli al varès dit: in cravuat).
Par fortune un rai di soreli al slambrà i nui e al dissipà lis fumatis in sante pâs , il vert de campagne si rifleteve tal celest dal cîl. Paulin al viodè rivâ ben altri. Batint lis palmis des mans e cu la bocje vierte al cjalave chê vivarose, asimetriche e lungje carovane che varès puartât in paîs cuindis dîs di baldorie, di lusôr e di ligrie.
E rivavin lis gjostris.
di Galliano di Buenos Aires
Etichetis: Contis, Galliano di Buenos Aires, Gjenar romantic
lunedì 21 maggio 2012
Il café da agne Lene
Agne Lene e je une vere specialiste de cerimonie dal café ma cualchidun, se al passe devant di cjase sô, al à pôre di fàsi invidâ. Bisugne dî che agne Lene e invide cence savê se e à avonde café in cjase ma se a 'nd à e s'a i va ben, il so café al é veramentri bon. Nissun nol sa s'al é pe moka, pal café o pe âghe che e dopre, ma se i va ben, e che no dismentee alc par stâ a fevelâ a disin ducj che al é miôr che te ostarie sene e fâs cussì:
Prime a prepare lis cjicaris. Daspò a zonte trê crustui dai soi o cualchi biscot che e va svelte a domandâ ai vicins passant pal ort. Po e torne te cusine a cjoli lis sedons e il sucar, li, cualchi volte a s'inçopede e no sa plui ce che e jere vignude a fâ, i cjape il panic, là isal il café? E dìs lant tal frigo. Joii...
Se le comâri di là e continue a fevelâ, e riscje di sbaliâsi. Alore e à di stâ atente.
- Prime a si met le âghe tal capuç di sot, a i dîs simpri so nevôt tant che i passe i struments come s'al fos l'infermîr e jê il chirurgo. Po e à di stâ atente di no passâ le valvule cul livel de âghe che si no cuant ch'al passe, il café al trapasse di fûr, dissal. Ma nuie da fâ, jê e à simpri metût le aghe sôre de valvule e cussì cu le moka di dôs jê e fâs trê tacis. Une par jê, une pe comâri e une pe blancje cusine che di sigûr plui blancje no si puès e a scuen vê une biele macje nere cun sclipignadis artistichis tor ator. Ma se no à le macje nêre a é dute contente... Fin cuant che si inacuarç che a à dismenteât di meti le âghe, o il café tal filtro, o ben e à metût il café tal filtro ma no à metût il filtro...
Se le Gjildine a é lì, a si fasin une biele ridade massime che, ducj a lu san, a messede benon jê, e ce tant che a messede! Ma e dismentee simpri di meti il sucar.
Vuê il plevan, puarin, al si é fat invidâ e agne Lene e varès voie di viodi s'al é vêr ce che i an dite che lui al met cinc cucjarins di sucar ma a nol messede mai di mai. Alore a è a stade atente e par meracul no si è sbaliade cul café tant ch'a i contave che in Etiopie, secont il so von ch'al é stât aventi jù, le ceremonie dal café a dure une ore jenfri il rustîlu, mazenâlu e siervîlu.
Dome che tant che il plevan a i fevelave dal gjaul, cuant che a à sintût l'odôr di brusât e à pensât subite al infier e no al café ch'al passave e al é cussì che chiste volte in plui de macje nêre e i sclipignots artistics e veve ancje le mantie di bachelite fondude e le moka cussì imberdeade ch'à jere da butâ vie.
di Jaio Furlanâr
Etichetis: Contis, Gjenar ironic, Jaio Furlanâr
venerdì 18 maggio 2012
biel acet
«no varès masse voe… [e mi vogle di corse]
vistît in pont-e-divot… obleade… int rebeche…
miôr di no!»
po ben… i dîs zirantmi a poiâ il vueit sul bancon
nol impuarte…
(joi, se mi brusave invezit! po folc, ve ca le pensade…)
…o pues prontâ jo alc di cene!
se ti va ben, si capìs !
o varès le esclusive dai voi che tu âs…
(l’entusiasim mi veve sburtât dal dut fûr di strade)
no ai mighe sintût nissun sì: nome un suspîr
lizêr come aiarin di sot sere. ma lu ai let sui soi lavris in sfrese
jenfri il veri dal cjaliç …
mi rint cont di bot! (no podevio smorseâmi le lenghe, no!)
aromai e je fate… “… po ce fasio cumò?
jo no ai prontât mai, nancje un ûf dûr…!”
…e intun sclop e je sere. [1]
ben rivade a chê frute. comoditi. ven… cjate fûr une musiche
che sedi intonade al to jessi chi… cussì biele!
intant che di là o rivi insomp al mistîr…
e mi invii
(cule agjitazion di un novel)
o vevi metût in vore dut il gno estri,
disintmi sigûr che il mangjâ al è un mût elegant
di spartî il gust di vivi.
po chestes robutes e dovaressin lâ ben!
e son dutes curades, minudes, faciles, scletes
(di complicât al è za il baticûr).
o impii el doplêr e o doi l’ultin voli
intant che mi rivin, ardint, les notes di Sergej Vasil'evič [2]
in savôr di promesse…
su le taule in biel viodi, scudielutes di crep metudes a cempli:
cun salam di felin in rudieles, bussades di kiwi in fetutes.
altres cun speck bracecuel a uve grispine de Cine.
sandenêl di bessôl e bresàule su spics di ananàs.
li vicin e cimiin cuadreluts di formadi:
ognidun cul so compagnatori, in bussui di veri.
chei moi di paste a fâsi sconfondi de mîl di cjastinâr.
narançs in confeture a sposâ chei di latarie.
po dopo i vecjos e dûrs, di meti a morestâ
in marmelade di fîcs.
e gustin emozion cence pan
e ogni tant, sclip a sclip, Veuve Clicquot.
in tal jenfri Sergej i dâ sot cence pâr…
e finin cu les triscules di tufâ, dentri a man, intal yogurt
grêc al limon
e pomulutes di bosc con gotes di mîl di robìnje:
volint.
chest moment al è cussì intens e beât
che mi somearès di podê ancje murî
par che al deventi imortâl (po ce isal l’eterni
se non un adun infinît di bon e di biel: di fregui d’amôr !)
«e vanze une gote di mîl…»
…
mi plasarès… dâle sù…
di el fari
[1] viôt miôr Salvatore Quasimodo: Acque e terre, Solitudini, n. 16, “ Ed è subito sera”
[2] Rhapsody di Sergej Vasil'evič Rachmaninoff:
Etichetis: Contis, El Fari, Gjenar poetic
mercoledì 9 maggio 2012
farie
un landri dut neri: un infier. il fûc impiât al busine: e il fier che di ros si imboree, sflamiant intal zâl su le ponte. les maces e batin jù a timp: e il restîf come spongje si plee. domâ il fûc, bati il fier: par tirâ fûr un concet. un pôc come scrivi.
il fari pai grêcs al jere Hefèsto. cuant che sô mari Era lu viôt cussì brut, dal spavent lu sgjavente jù dal cîl su le tiere (une trate al contrari dal om). al reste çuet e ce fasial? intun landri scuindût al met sù le prime oficine, pensant a sô mari. i fâs sù un biel scagn: jê lu torne a cjapâ li cun se. Fin cuant che Zeus, il pari, une dì dut stiçât, lu sgjavente di gnûf jù dal cîl.
come Primo de Mede, che al à ribaltât sul ledanâr, so fi Bramante. intal curtîl, jù ducj a ridi (ancje dopo: cuant che il frut al à tacât a inçopedâsi tês peraules).
il nestri fari grêc al sbroche il malstâ cule mace: il cjar pal Soreli. il forcjàs pal Diu dal Mâr. e tantes saetes al pari. Po il destin, biadelore, i zuie un grant biel mateç: lui il plui brut di ducj i dius, si maride cun Afrodite, le dee de bielece. al veve virtût, si viôt, benedet!
a Rome il stes diu al cjape il non di Vulcan. ancje chi al è brut, in plui ancje trist. insurîts e smargnàs di nature, i romans di une volte, e van a dî ator che Vulcan al à cjatâde le femine, Venus - ancje chi dee de bielece - a zuiâ di tic cun Mart.
diu-nus-vuardi: e le privacy?si è cussì tant inrabiât, che ogni tant ancje vuê, cuant che i torne iniments, al erute le smare, ca mo là tor pal mont.
dut diviers di un ami di gno pari, che al veve molade le femine par dâsi dongje une zovine: si capis di virtût balerine. e cuant che i disin che jê tor ator si dave da fâ, lui ur rispuint che al è miôr spartî in tancj une torte, impen che cjalâ une buiace bessôl. le sô femine vere, i varès perdonât ogni robe: mai chel confront, mai! mai plui. mai.
e chei di glesie?sintît ce pitintane …
san Dustan al tache le cariere come fari. e al è cussì brâf, che di lui an ven di ogni bande, a inferâ i cjavai. un biel dì si presente ancje il diaul e i mostre i pîts ecuins. Dustan fasint fente di nuie i cjape les misures. al bat jù il fier: e ve li doi imprescj che cjalcin perfet. par inclaudâju bisugne leâ fermes les gjambes: chel puar diaul si cjate cussì, peât tor dal mûr intant che il fari al impire i clauts dant jù martielades di sclapeclàps. puar mai me! - al ciule - fermiti! e par fâlu dismeti, i promet - pensait - che nol sarès plui tornât li di lui. mai! mai plui. mai.
cemût? no dome culì: di ogni bande là che tu viodis un fier di cjaval picjât par di fûr - dabon sì! dismet! - jù ducj a proviodisi un fier: sore chei benzà in vore. un mût san e sant, di parâ sù il reon par chel fari: che cun chê si fâs vescul. e di chi ancje sant.
e i ruspis? fûr di ogni control, subite a picjâ fiers za fruiats, ancje rots: impen che di gnûfs. un piçul sparagn par lôr: e cence pericul. no jerin mighe cussì tant dordeis, po!
fari: inficje sgherle
Tin slossar, di aste al è curt e dut fumul in muse, pal cjalin in sotpiel. al è simpri in gjachete in vilût, cun sachetes che vierzin daûr: cui argagns e imprescj dal mistîr che i vanzin ca mo là par difûr. al è ben content de sô muse e sigûr che il lavôr lu comede, sul incuin cul martiel e cul fûc (dongje un corpo: par metilu in dret! dome cuant pardabon che al covente …).
al ten ancje trê biei taurs di monte: e cuant che le vacje e matee, o le manze, e van lì a San Tomâs, a menâle: contents che il doman, al prometi inmò alc sore dut. chei che incrosin e schercin atôr, che al è juste un misteri chel fat, pûr se ducj lu cognossin dal dut: cun dut chel le metin sul ridi. Tin par prin, dopo il taur pardabon.
dome Stele lant a pît e tornant, no sa mai se dabon o par gust, simpri i tocje puartâle indenant che cuistion a so risi e pericul. e son stories dal mont feminin che al sopuarte (in scuse al miluç?) ogni sorte di abûs e violence: ogni dì cence polse tacant a fâ cressi il vignî di chest mont.
di el fari
Etichetis: Contis, El Fari, Gjenar romantic, Gjenar storic
lunedì 7 maggio 2012
Just like nothing on Earth
Rafaêl nol oreve crodi ai siei voi cuant che al jere jessût de sô veture ta chê sere di Carnavâl. Diviersis machinis a jerin fermis a ôr di un fossâl de Napoleoniche a retis di Mortean.
Al viodè un zovin bocon che al pontave une pile cuintri une strane figure alte almancul 3 o 4 metris. Il strani besteon al jere fer, inmobil, come incantesemât de lûs eletriche. La creature e veve la piel grise e umide. Un grues cjavon cun dôs busis a ûs voi al sormontave un cuarp pitost sec e fin. Lis gjambis a jerin lungjis come ancje i braçs a pindulon tant che a ricuardavin a Rafaêl i gjibons de isule di Sumatra. Ma no di primât, no di simie si tratave. Nuie di simil al jere mai comparît su la Tiere prime di chê sere, al pensà Rafaêl.
Pôc prime che la creature e tacàs a movisi bande Cjasielis il nestri al notà lis mans e i pîts dal alien: i ricuardavin i uciei o, miôr, i lôr antenâts theropodes che pal om de strade e de ostarie pôc studiât no son altri che i dinosaurs cjarnivars che si movevin su dôs gjambis.
Dut câs l'alien al jere umanoit. Intant il zovin bocon al veve tacât a cori daûr dal mostri
– Ce coragjo – al pensà Rafaêl.
– O ai di clamâ daurman il gno amì Peter Kolos. Lui di sigûr al savarà disimi se cheste creature e ven di Achernar, di Betelgeuse, di Fomalhaut o forsi di Aldebaran o di cui sa ce sisteme planetari scognossût de nestre galassie.
Ma il telefonut al pareve come muart.
Nissun segn di vite.
Di li a cualchi minût, juste parsore de sgjave-lâc tra Cjasielis e Lavarian si impià une lûs rosse e verde intermitent. E tacà a alçâsi tal cîl scûr.
– Uhm, un esploradôr, cence dubi. Al devi di vê une base sot aghe. Chê lûs alì e à di sedi un velivul a ûs SKYDIVER – al continuà a elucubrâ Rafaêl.
Tant che come par meracul il telefonut al resurrive e jere rivade dongje de int curiose une machine nere, grandonone, cu lis alis, di tipo merecan.
Trê oms vistûts di neri a jerin vignûts fûr di sburide e a vevin tacât a fevelâ cu la int in mût autoritari. Un di chei personaçsa incuietants al rivà dongje dal nestri e i disè par talian cun acent merecan (tipo Luttwak): – Non ne parli nel modo più assoluto con nessuno di quello che ha visto, tantomeno con Peter Kolos. Noi sappiamo come rintracciarla in qualunque momento!
Alore Rafaêl, blanc come la cere al jentrà dentri te sô Fiat 500 colôr lilla e al tornà cjase inte gnot cu la tremarole!
di Checo Tam
Etichetis: Checo Tam, Contis, Gjenar fantasience
Iscriviti a: Coments al post (Atom)

robotstxt: allowed

filter: keep


text:
E o sin rivâts insom dal ultin apontament di Ce Contino a San Zorz, la schirie di seradis che nô di Contecurte - Ostîr, Famei e Berlon - o vin metût adun cun la poie dal sportel de lenghe furlane di San Zorç di Noiâr. Podês lei lis cronachis des setemanis passadis achì (A ben scomençâ), achî (Parcè varessio di stâ a sintiti?) e achì (A savê contâle), cun dentri un biel pocjis di fotografiis, e 'nt podês cjatâ altris su la nestre pagjine facebook.
Il teme de ultime serade al è chel anunziât, ven a stâi, "E cumò che tu le âs contade?", ma o vin lassât per ultime sere la sorprese plui gruesse par i nestris contecurtârs. Cui che al seguìs la Ostarie al à za capît cjalant la imagjine de locandine chi parsore.
Se dut al va ben, par miercus 14 di Otubar, dentri de serade di Ce Contino a San Zorz, e sarà fate une anteprime di CONTIS DI FAMEE, ven a stâi la presentazion dal prin libri di Serafini Raffaele, Ostîr di cheste Ostarie!
Un libri di contis, par furlan, editât de Kappa vu, che al è stât finalist dal Premi Sant Simon dal an passât, e che chei che nus seguissin un fregul lu cognossin za, jessint che 2-3 contis a si puedin cjatâ propit ator par cheste ostarie o sul blog salvadi dal Ostîr.
Po dopo, come par solit, al sarà l'intervent dai nestris letôrs Checo e Michêl, la messe in sene di "Voltâts par furlan" e de "Conte Misteriose", cualchi conte curtissime e cualchidune cjolte de ostarie.
Framieç des robis, la musiche di scuinç dai In 2 rive no tocje e aromai si pues dîlu, ancje un pocje di mangjative ufierte dal Ostîr par festegjâ il so prin libri. Se o sês contecurtârs di chi ator, vigneit, che l'autôr al à plasê di viodius, cui che nol sarà, al vignarâ tirât dongje in spirt.
A miercus che al ven, a Ce contino a San Zorz, par sierâ in bielece.
Sês ducj invidâts!


text:
venerdì 9 gennaio 2015
Met un altri tai
6 coments:
-
-
Nelo, ma chel Bruno, nol sarà mighe un socjo dai fabricants di spirts in butilie?Ti ricuarditu di chel ditt, se la scuadre dal to cur à pierdut consoliti cun stok, e se à vint gjondile ancjemo cun stok. La conte mi à plasude parcè tu as savut vistile ben dai prims agns sessante, a viodi la partide te ostarie, e dopo cu la man tremant confronta i esits da schedine. Lussian
- 09/01/15, 13:52
-
-
Une vore ben scrite Nelo, a mi visi ancje jo che chei ch'a screavin alc di gnûf, vistîs o ben scarpis, ju par l'an a no volevin jessi scambiâts par basoâi, par vie dal dit: "a Pasche e a Nadâl al scree cualuncue basoâl". Bepi
- 09/01/15, 17:24
- nelodifeagne_51 ha detto...
-
Luciano e Bepi, savê di cjataus ta l'ostarie di contecurte mi met la voe di scrivi une altre conte. E alore, prime di meti man, bevin un tai insieme. O pai Jo. Cussì la conte la scrivarai di sigûr plui biele di simpri
- 12/01/15, 12:37
-
-
Vulintîr, ma no sta fânus bevi robe siciliane masse fuarte ch'a no vin plui il fisic. Un bon "Friulano" e par me ancje un bon "Arneis" al va di pape. Bepi
- 12/01/15, 14:36
- Galliano ha detto...
-
Mandi Nello, biele la tô storie che e pant une veretât relazionade cul Diu Baco e che mi à puartât ricuarts. Jo o soi nassût e cressût inte ostarie di mê none Marie e o 'nd ai cognossûts tancj personaçs come chel de tô storie, dome che ta chei agns no esisteve la television, cussì che te lôr cjoche (diferente une di chê altre) a cjapavin di mire simpri cualchi altri bersai, ancje fastidiant a cualchidun.
- 16/01/15, 16:38
-
-
Une vore melanconiche... tancj furlans si son consacrâts a la divine butilie... paiant cu la vite o cu la cerosi... od ambedue...CT
- 26/01/15, 08:29


text:
Se us è restade ancjemò cualchi idee... la direzion di pueste e je lassù, a man çampe.
mercoledì 20 ottobre 2010
Ispirazions: La gnot de vilie dai Sants
Se us è restade ancjemò cualchi idee... la direzion di pueste e je lassù, a man çampe.
6 coments:
- Jaio Furlanâr ha detto...
-
OK, so m'impensi, o vin bielzà fat alc li parsôre l'an passât, ma parcé no fant inmó une?
- 20/10/10, 09:33
- Dame mit fächer ha detto...
-
Ai provât a tornà cu la memorie ai timps da la me infanzie, tai ains '50, par cirì di visâmi alc dal periodi dai Sants e dai Muarts.
Mi pensi che me none, me mari e mes sûrs plui grandis a mi contavin, cun grande maravee, da la fieste dai Sants di Rivignan ma jo no mi visi ca mi vedin mai puartade a viodile.
Gno cusin Pieri di Durlasse a mi domandave "sôtu stade a viodi il paiazo a Rivignan?". Lui al intindeve che alì a rivavin i salts (come ca diseve me none al "circo").
Cussì al scriveve Ippolito Nievo che, achì, o ai volût voltà par furlan: "Muarts o no muarts tal doman, chê sere alì si balà di buinevoie, si che tantis voltis mi sovignì il gno Friûl, e chês nomenadis sagris di San Pauli, di Cordovât, di Rivignan dolà ca si bale, si bale tant da pierdi i sintiments e lis scarpis." (Le Confessioni di Un Italiano)
Tal sît dal Comun di Rivignan o vevi cjatadis lis notiziis storichis di cheste fiere, ma no li viôt plui, però li ai incoladis ta un mio post:
http://donebete.splinder.com/tag/i+sants+a+rivignan
- 20/10/10, 09:54
- Contecurte ha detto...
-
sì, biei ricuarts, Dame, in plen spirt de tradizion...
Purtrop nus pâr che a sedin i Contecurtâr che a mancjin... :(
- 21/10/10, 07:36
-
-
No si à di sei come Sant Pieri, se no no si podarà mai cjaminâ parsore des aghis ;-))
Mandi.
Gianfranco
- 21/10/10, 09:39
- gelostellato ha detto...
-
Difat al è par chel che a àn inventât i puints :)))
- 21/10/10, 10:06
- Dame mit fächer ha detto...
-
Di passaç su la passarele (chê ca somee al Puint di Brooklyn)sul flum Stele o ai savût di S(a)LAM POETRY Lidrîs sporcjis di tiere, L’evento è curato dalla poetessa Lussia di Uanis con la collaborazione di Radio Onde Furlane e Trieste Poetry Slam. Presenterà e animerà la serata con il consueto snait lo scrittore Raffaele Serafini, curatore del blog in lingua friulana Contecurte.
http://partitdemocratic.blogspot.com/search/label/contecurte
- 21/10/10, 10:18


text:
La polse, di Jaio Furlanâr
Sù pe Cjargnie lis anguriis no rivin che di tant in tant e no 'nd è mai par ducj. Cualchi cjargnel al dîs che chestis cavocis a son masse esotichis par sei onestis e no lis compre. Alore, là dal Cral, no si 'nt cjate mai plui di une o dôs e simpri bielzà taiadis in doi o in 4. Ma forsit a costin masse cjâr o le usance di comprâ i spagnolets al minût e je lade ancje su lis anguriis.
Par fortune che 'l pomarûl d'Istât al ven sù cul comion emplât di ogni ben di diu par no dî ben dal diaul, come chel dal Cral. A si lu sint rivâ da lontan jù pe valade cui monts che fasin da pampagal. Bisugne dî che nol sparagne flât par vantâ le liste di ce che al vent e le sô vôs e va e e ven cence sparagnâ nissun. Dai mûrs dai cristians a messe aes balis dai oms te ostarie le sô vôs si infranç ancje tes vorelis dal vilegjant triestin ch'al siere il barcon cun disden. Ma lui par fuî il rumôr di Triest no isal in mont par stâ in pâs?
Jù `te cusine le frute a no ûl plui fâ gulizion e se sô mari a no capìs, a no mangjarà plui ni da gustâ ni da cene. Agne Lene e lasse stâ di fâ il cafè par convinci le mari di lâ... a spassizâ il cjan e a zonte che se chel triestin di so pari, ven a stâi chel mona di so nevôt ,al fâs il music, i darin le so fete al purcit.
A dîs cussì par fâ ne rime ma al purcit i darà dome lis scuarcis, ho!
E po s'al è studiât, a so nevôt i puès permeti cualchi stramberie. Ho!
Si, parce che di cuant che il miedi a i a domandât se a mangjave un grum di anguriis viodint te radiografie che a veve i orghins dai ombui tant pulîts jê a 'nt mangjarès ogni dì. Ho!
Il camioncin al é zà tal stradon ae fermade de coriere e dacuardi cun agne Lene, le prime fete aé a gratis e a và pe Cici, le frute.
-Ise buine le angurie? A i domande il furlan cul microfono:
E la Cici, disint ch'a é plui buine che a Triest a fâs cori jù ancje lis feminis in vieste di cjamare e chei che a vôre tai prâts ur larès ben 'ne polse.
Daspò, butantsi sule sô fete cun aviditât e premure a pare jú ancje lis sepis fermantsi dome par mostrâ il so plasê cun tune sonore rutade al microfono da fâ ridi chei che inmò no son sveâts.
- Stâ atenta di no butâ fûr las semenças.mo! I dîs agne Lene cuntun vôli maliziôs e il so fevelâ lent e articulât. La Cici alore inacuarzintsi di ce che a fat:
- Joi go gletudo le scemenze de la anguria, ce mi sucedial cumò ?
- Eh nuia po. Par dôs semenças...Spietâ di deventâ granda.
- ??? Parcé po, agna?
- Ih parcé che cuant che tu sarâs plui granda al cji cressarà 'na anguria 'ta pansa, po.
- Joi, e alora? - E alora al cje vegnarà da butâ four.
- E alora?
- E alora a tu larâs tal ospedâl, po!
- Ma mi non go voia di lâ tal ospedâl.
- Eh nissun nol à voia ma a tu scuegnarâs ben lâ par tirâ four la anguria, no?
- E s'al fâs mâl ?
- Eh alora a cji metaran la dormia e cuant che a tu cji svejarâs, invezit di una anguria a tu varâs un frut! Il cjargnelâ ae triestine de frute al microfono restât vierzût par câs o par voie al veve fat vendi al furlan scuasi dut e le ultime angurie le veve dade a agne Lene.
Di bant.
di Jaio Furlanâr


text:
Al jere di un biel pieç che al jere sveât, dibot e batevin les trê, e nol podeve tornâ a cjapâ sium. Dentri te cjamare e tal coridôr no si sintive un cic, a part cualchi carûl che al mangjave l’armaron. Puar Lino, veglant, si zirave tal jet sperant di podê almancul sierâ un voli pes oris de gnot che i jerin restadis. Vere, al jere lât a durmî cul bultric vueit. Come companadi dome dôs fueis di lidric che di tant pôc che a jerin cuinçadis, someave di mangjâlis sul strop. Po dopo, dome polente e pocje ancje di chê. Chê e jere stade la sô cene. “Sacrament e je le fan che no mi lasse durmî.” si ripeteve fevelant ben planc il puar Lino. Ma ce al podevial fâ, e a chê ore li sveâ Mariute che e durmive come un çoc, al sarès stât un pecjât.
Ma dopo che, biadelore, zire e che ti zire tes cuviertis, a Lino i voi al someave che si tornassin a sierâ, un vosarili che al vignive de cusine lu veve di gnûf dismot. Intun prin moment a chei sunsûrs non veve dade tante impuartance, ma dut al jere cambiât cuant che, simpri de cusine, al veve sintût rivâ un cisôr di cotulis, un riduçâ di feminis, ma soredut un cinglinâ di pirons, sedons e curtìs.
Non saveve cefâ puar Lino, ancje parcè che i jere vignude un fregul di pôre. Sarès stât li ben tal jet vulintîr, cence lâ a cirî comediis. Ma nol podeve, al scugnive lâ a viodi se al jere cualchidun. “No si sa mai, no volarès che al sedi cualchi lari” - si diseve di bessôl. E alore in cuatri e cuatri vot, metûts sù dome i bregons, al jere partît par lâ a viodi. Mari mê, rivât in cusine, pal puar Lino robis di no crodi. Cjicis di Diu a jerin lôr, lis aganis, vistudis come pipinis. Cotulis di sede, cjamesutis cul picet, maiutis di buine lane, rincjins, anei e no sai ce altri ben di Diu.
Cun di plui sentadis ator ator de taule, si tratavin dal tu fevelant par talian, mangjant e bevint come purcitis. “Ma indulà àno cjolt dut chel ben di Diu?” si domandave Lino "Te mê panarie e te me cantine sigûr di no. Li, podevin cjatâ dome un fregul di ardiel ranzit e cualchi butilie di asêt”.
Feminis cussì bielis, Lino, prime di chê gnot no lis veve mai viodudis .
A vevin un pet e un cûl, che puaret, dome a cjalâlis, i mancjave il flât. E par di plui, chês slondronis, i vevin smot lis stessis voiis di cuant che al jere fantat. Une voie di pêl, che di bot al varès slungjade le man su une di lôr.
Diu nus vuardi se lu ves fat. Dome a cjalâ une tai vôi al sarès restât sfulminât.
Il puar Lino, cjapât di tant desideri, al podeve dome tornâ sù te cjamare, jentrâ dentri tal jet e frontâ Mariute che forsit cuissà di trop timp e spietave chel biel moment.
E cussì al à volût il destin. Ce biel. E Mariute, intun prin moment viodût dut il boiôr che chel om al veve metût jentrant sot des cuviertis i veve domandât: “Lino ce ti isal sucedût? no tu vevis tante pompe nancje la gnot di in chê dì che si sin maridâts”.
“Tâs, tabaie ben planc che o ai viodudis lis aganis e podin sintinus”- i rispuint lui.
Marie a lis sôs peraulis no saveve ce dî, e pensave che al fos deventât mat, ma istès, contente come une Pasche, e sperave che chês feminis i comparissin plui spes.
di Nello Malisano


text:
Al sintive chê vôs tor mieze gnot: chê vôs cussì sensuâl… chê vôs di une zovine che e comentave chei films a chel festival dal cine dal Est. Lui, Toni, e i siei amîs, Valter, Jacum e Barbarossa, ducj cui stes ocjâi cu la montadure nere une vore sixties, ducj cu la stesse passion… i manga, i anìme, Capitan Harlock, Matango, Godzilla, Atragon… e dutis chês altris robis che a passavin ta chel cine d’essay a chel festival… i horror, i thriller, l’erotisim niponic…
La vôs e jere une vore impuartante e e dave une espressivitât a lis aventuris che a jerin in lenghe origjinâl. Di fûr al ploveve e al faseve frêt ma i cuatri amîs si sintivin ben, al cjaldut ta chel vecjo cine e protets, niçulâts di chê vôs che ur contave la storie che a viodevin.
In particolâr ta chê sere a davin un film di pôre: la storie di un biât om che tal zardin di cjase sô, a Luzon o di chês bandis là, si cjatave une grande vuaine intun dai siei arbui. Come par meracul la vuaine si vierzeve e e vignive fûr une femine bielissime che si meteve ai suoi servigi. No fevelave chê femine ma i ubidive, i faseve di massarie e i faseve dut. Ma une dì l’om al restà scaturît a viodile a rifletisi tal spieli: e jere un mostri cui cjavei come sarpints e la muse orende e une grande tristerie. E spietave il moments just par copâ il disgraciât om. Te aventure lui al rivà a salvâsi a fuarce di vitis.
“O ai di savê di cui che e je chê vôs” al disè Toni ai siei amîs. E cussì al spietà che la zovine e vignìs fûr dal cabôt dulà che e comentave i films. E stave par lâ in bagn e lui i le daûr, curiôs. Le viodeve dome di spalis. Po le viodè di profîl… no veve dome la vôs biele…
Le cucà che si cjalave tal spieli dal bagn ma… di che altre bande dal spieli e comparì… MEDUSA!
di Checo Tam


text:
Chi disot si propon la trascrizion par furlan dal intervent dal ex puartevôs di Batasuna, Arnaldo Otegi, che al è stât trasmetût ancje intant de conference dai 14 di Novembar a Vignesie. Il video dal intervent si pues cjatâlu achì.
Il stât al à inviât une strategjie une vore fine a tacâ de declarazion di Lizarra Garazi. Il stât al jere cussient che dutis lis lûs dal alarm a jerin piadis e che al jere in at un procès popolâr e democratic intal Paîs Basc vuidât, adun cun altris, de çampe indipendentiste, che al domandave un telâr nazionâl e democratic pal paîs. Par chest si veve ponût doi obietîfs: fermâ la çampe indipendentiste par mieç de repression e puartâ il Partît Nazionalist Basc a di un pat cul stât, par fâsi tirâ dentri intal stât, par che si trasformi intune fuarce regjonaliste dentri dal stât spagnûl.
E il stât al à otignût, intune cierte misure, un obietîf che o vin di ricognossi cence pôre o cence amission di sconfite: intant che nô o sin stâts bogns di meti in crisi i lôr progjets istituzionâi, lôr a son stâts bogns di blocâ la dinamiche che e permetarès di creâ un telâr gnûf. Dut câs, in dì di vuê, si à di dî a clâr che cheste e je dome une concuiste parziâl, parcè che dal nestri pont di viste al è plui che clâr che a van dilunc a esisti, intal nestri paîs, condizions obietivis e sogjetivis par un cambiament politic e sociâl.
Achì e va dilunc a esisti une maiorance che e vûl che la sô identitât nazionâl e vegni rispietade; achì e va dilunc a esisti une maiorance popolâr che e vûl che si rispieti il so dirit di decidi; achì e va dilunc a esisti une maiorance popolâr che e vûl un cambiament politic su fondis nazionâls e sociâls. Vuê, la çampe indipendentiste, ancje se e ricognòs che a son dificoltâts obietivis, ancje se e ricognòs che a àn rivât a blocâ almancul in part il procès di liberazion nazionâl, e à di dî a vôs alte che intal Paîs Basc a son lis condizions par un cambiament politic e sociâl. E vuê o volìn dîur ai incuisitôrs dal secul vincjesim-prin, a cui che al vûl sierâ cun mûrs la tiere e il mâr, che, di là di dut, la çampe indipendentiste no je nassude inta chest paîs par resisti e nancje par rispuindi.
O sin nassûts par vinci e o larìn a vinci!
O vin di dâ dongje fuarcis a çampe dal Partît Nazionalist Basc. O vin di meti adun un bloc storic, vuidât de çampe indipendentiste intune cun altris sogjets, di maniere di puartâ fint insom il progjet di liberazion nazionâl. E o vin di fâlu cun calme e cun atenzion, parcè che no si trate di un procès cence contradizions; a ‘nt saran, ma il probleme des contradizions al è di savêlis gjestî. Però, par che il procès al vegni sblocât, inviât e svilupât, al covente meti adun fuarcis. Al covente meti adun fuarcis par cambiâ i rapuarts cul stât. Inta chest paîs, duncje, o vin di dâ dongje fuarcis a çampe dal Partît Nazionalist Basc. E chest al è il secont dai grancj compits che la çampe indipendentiste si à dât, e o tacarìn a fâlu, cundut de repression, cundut dai pidiments che nus metaran su la strade; lu fasarìn cun pazience, cence presse, ma cun pas indenant reâi par creâ un bloc storic di lavoradôrs e lavoradoris, un bloc popolâr che al rivendichi a clâr la indipendence nazionâl dal Paîs Basc. Al è chest il nestri secont grant compit.
Il tierç compit che o vin, al è chel di infuartî lis nestris relazions cu la comunitât internazionâl. O vin simpri dit e vuê o tornìn a dîlu, che la risoluzion dal conflit e à di jessi fate inte suaze de Europe e e à di cjapâ dentri la comunitât internazionâl. Chel chi al è un lavôr che la çampe indipendentiste e à svilupât par agns, che no vin bandonât, che o vin di infuartî tai prossims mês par cirî la complicitât, la poie e il jutori de comunitât internazionâl par cjatâ fûr une soluzion democratiche dal conflit.
E par ultin, si varà di zuiâ la seconde part de partide che cualchidun al à bandonât intune citât de Europe centrâl intal ultin procès di negoziazion.
E si varà di fâlu parcè che no je altre soluzion dal negoziâ. Al è par chest che cuant che il siôr Rubalcaba al dîs: o le finîs o le finîs! No i rispuindìn: o o negoziais o o negoziais! O o negoziais o o negoziais!
O vuei che o sepis che il popul lavoradôr basc, che la classe operarie e i setôrs popolârs di chest paîs, ducj chei che o sin in vore par costruî un procès di liberazion nazionâl e sociâl inta chest paîs, no dismentearìn mai l’esempli che o vês dât, l’impegn che si sês cjapâts sù e l’impegn che o vês metût par cirî une soluzion dialogade e politiche al conflit tra il Paîs Basc e il stât spagnûl. Par nô o sês i miôr e simpri lu sarês!
Compagn dal om che 30 agns indaûr si à presentât denant des Nazions Unidis, la çampe indipendentiste si presente denant dai stâts, denant dal so popul e denant de comunitât internazionâl cuntune rame di ulîf inte man. Che nissun al lassi colâ cheste rame di ulîf!
Vive il Paîs Basc libar!


text:
Gustùt e so fradi e restin vuarfins: cussì barbe Ugjèni, un om di gran cûr, ur dâ vulintîr acet te famee: che li a cjase sô, nol è stât neât un sotet a nissun, ni un bocon di pocade. Mighe dibant, si capis: sore cuintri un lavôr, nome pôc. inte stale e tai cjamps, d’invier e d’istât, di mût che in braùre, contents ducj insiemi, si dei une man indulà che al covente, tignintsi ancje in bon.
Ma il lavôr di ogni dì al è un poç cence fonts, dal lusôr di buinore al lâ a mont dal soreli che « si no si cres bintars [1] si ven sù pelandrons, cun voe di fa nuie! » cuant che invezit un om al met pardabon il so estri intal fâ, par mandâle indenant cun dut il so gnerf: imparant a cuistâsi a misdì le mignestre e le sere, diuvueli, polente e lidric.
Gustùt une dì si è pierdût vie pai siums, sintint tra i ramaçs i uciei a zornâ. “jenfri chei sterps, lôr almancul son libars ... - al pense - e ur côr fin daûr, clapadantju di rabie, parcè dute che gjonde i dave un fastidi ! - o soi piês di un uciel...” al diseve fra se. in chê volte no si leve a dutrine a imparâ che il bon Pari al à a cûr ogni fi, par piçul che al sedi, dome a scuele si leve di sudizion: di mestri e di predi (che e jerin studiâts). dal paron e dal siôr (che tignivin in stangje). dal plui grant al plui vecjo, (par fuarce. ancje cence reson ) « ... tu tu âs di tasè, che tu sês un snacai ... ».
al veve une fote che si dismentee di puartâ l’aghe ai setôrs.
« usgnot cence cene! » i dîs barbe Ugjèni. lui al scjampe tal ort a robâ doi cudumars, cun rabie, zurant: chest istât in chê cjase jo no vuei plui mangjâ. di chê dì indenant al à fat di bessôl, simpri a mut: jentrant a sotet juste nome a durmî. nancje un cic di chei altris: che par vie de strachece, no cjatavin le fate se no chê dal stramaç.
e di li ogni an di avrîl a setembar, al va vie pai cjamps a cirî mangjative cognossint in riviel, ritais e jerbum, imparant di bocjade, ducj chei bogns di crustâ: l’asprin panevin e il dolç des butadets, il mugnestri frutam e dut chel salvadi. gramolant cun plasè e coltant sore nuie: pai cjamps cul soreli e tai sdrups cu le ploie. lui libar, cidin, parmalôs, dulinciôs, cun fan ingrumade e risulte badiâl.
in dut chel slavin di fruts e di grancj nissun plui lu conte che i baste al lavôr fâsi viodi di uce e seguitâ a dâi daûr, di un scûr a chel altri.
°°°
… e cussì a le Vierte o cul zovin di lune, tal vieri in seren o subit dopo i burlaçs, ducj sot a cutin di preiere in pagnut …
dome a un no i covente vê man cule strussie: un mulut tarondin, blanc e ros di miluç. si rondole par cjase, riçot neri e ocjaluts, daûr di chês femines che ordenin in volte les cjamares e chê altre e dan dongje il mangjâ.
lui al è simpri li,
si ancje al à une famee: parcè a barbe Ugjèni i plâs velu par se.
di el fari


text:
Vê in cjamare dai manifescj cui cuadris di Hieronymus Bosch nol jude, specialmentri cuant che o cjali “Ascesa all’empireo”, cun dutis chês animis pierdudis intes tenebris che però a van viers une sfere di lûs. Al samee che che il pitôr al ves vût une esperience in pont di muart, o forsi i vevin contât alc, cui sa?
Bon. No varès di cjalâ chel cuadri e nancje chel di chei diaulons che a mangjin i danâts come che ju an piturâts i fradis di Limburg (pitôrs de Belgjiche).
Alore ta chê sere mi indurmidìs. Dut regolâr. Però, come che mi capite di spes, mi svei vie pe gnot. Par un moment no rivi nancje a capî dulà che o soi. Dulà isal il mûr? Dulà il cric de lûs? Sojo par da pîts?
Dopo un pôc o tocji il mûr e o cjati il cric. Piade la lûs mi alci in sinton. O voi li dal barcon. Lu vierç. Meracul! Une gnot bielissime e plene di stelis. Nie umiditât. Clime fantastic. Fresc. Aiarin. Il viers di une çuvite. Mi ven voie di lâ fûr.
Cualchi ore prime, di sere, a jerin dai nûi a orient e daûr a jerin platâts i lamps. L’aiar al devi di vê partât lontan il temporâl.
Bon. O voi fûr. O cjapi su la biciclete e mi met a cori pes stradelis di campagne. Al è bielissim.
O rivi intun grant prât dulà che a cjantin milante e milante grîs. O cjali lis stelis parsore di me.
O soi propit pierdût ta chei cjamps di stelis sot dal voli dal Sgripion.
Mi rint cont di trop ben che o stoi. Ce biel che al è vivi, cialâ il cîl, sintî i gris cjantâ e respirâ chist bon aiar fresc.
A un trat mi ‘nacuarç di une lûs avonde basse: mi samee che mi vegni daûr. Trop ise lontane? No si capìs ben… e je une lûs mate che e cambie colôr, che e samee saltâ di ca e di là tra lis ramascjis di pôi… ve che o rivi a stimâ la distance: sui dusinte o tresinte metris.
O cîr di lâi daûr. O passi par un troi strent cu la bici e o rivi intune boschete di acaciis e pôi.
E je a pocje distance di me cumò: alte un vincj metris… grande un metri par un metri… o plui? Zale… no, e cambie, ancjemò… rosse, narançon cumò cumò… al è dut un lampâ… mi ven incuintri…
Mi samee di jessi dentri… di…
Note di Checo: (ispirade a une conte vere … la venture di viodi une lûs balarine e je capitade a un gno amì cjargnel… ma in tancj lis an viodudis… i fûcs di Sant Elm che a viodevin balinâ i marinârs durant dai burlaçs parsore dai arbui da lis nâfs… i fulmins globulârs… misteri!)


text:
Intal bosc di Cjarlins no cor dome la linfe vitâl, chê vegjetâl par capîsi, cun sientificitât studiade, ma e cor ancje chê de grande umanitât par vie che il bosc al è stât simpri simbiotic di une vore di timp indaûr, fin dai timps de sô nassite, cui abitants dal lûc. Culture bielzà di secui seculorum puartade a vivi il bosc cun rispiet, cun amôr, cun dedizion pai dons preziôs che di lui a vignivin fûr. Odillo mi conte di cemût che a vignivin assegnadis a lis fameis dal paîs ciertis strichis di un tot di metris, no simpri compagnis a secont dal numar di chei che a fasevin domande, leant ancje une piece sul prin len di ca e di là dal troi. Di chel moment a li indenant al scomençave il grant lavôr di netâ la tiere dai sterps e dai baraçs, pulizie e selezion des ramacis par gruessece e metilis adun in fassinis ordenadis dongje dal troi, come se e fos une capane dai indians: il dut lavorant di buine uce cul massanc e dome cun chel: i tais a vevin di jessi nets e a la fin il bosc al deventave miôr di un zardin dal rinassiment. Il re dal bosc al è, cence fal, il rôl, i princips a son i frassins, cjarpits, olms e intant che il re rôl al partìs adalt, cence che nissun lu tocj, chei altris, invezit daspò uns disesiet agns a vegnin taçâts parcè che intal so DNA al è scrit di fa çoc e chei lens li dopo a vignaran gjavâts. Il gjavâ chês basis gruessis di chescj lens li e je clamade la “respe”. Grant lavôr, cidin lavôr, ma a la fin al varès puartat tant di chel ben intes fameis, pai Inviers cetant frêts come che a jerin in chei agns: là che al è il fûc, cul cjalt des flamis intor dal spolert a jerin i musieluts ros dai fruts, lis musis ridintis dai grancj si ben che parsore dai cerclis in bore al jere dome un citut di lat a pene molt, cun dongje une polentute a pene strucjade su la bree e cun parsore segnade, di une man devote cuntun platel tignût in tai, une crôs. Cussì pôc... ma cussì tant, in tal nuie che al jere par scuasi ducj! Cun Jan piçul, alc di plui dai doi agns, che al scomençave a meti adun lis primis frasutis, o lavin dispès de bandis dal bosc di Saçîl o ancje bande Code Colune, o scoltavin il riclam dai ucieluts il martielâ dal pic vert, o amiravin i rais dal soreli che a fasevin lusî il celest intes alis de gjaie... ."None Barbara , None Barbara ..." cuant che il gno piçul al à cualchi cencenament inte vôs al vûl disi che al è daûr a meti dongje la sô frase e jessint che il nestri Jan al à di tignî front a trê lenghis (furlan cun nô e cun so pari, sloven cun sô mari e talian cui siei amîs de scuele materne) de sô polse o capìs che al è daûr a sgarfâ intun dai trê baûi des lenghis par fâmi la domande: "None Barbara cui... cui... cui "A B I T I E" intal bosc?" Mi sarès plasût fruçâlu di bussadis, di tant brâf che al jere stât a meti dongje la frasute fasint dome une piçule traduzion leterâl dal verp! Cun dutis lis cjastronadis che o butin fûr noaltris, crodint di fevelâ ben, il nestri piçul poliglot al jere scuasi al nivel di un premi Nobel! " Viodistu piçul me, intal bosc a vivin dutis lis personis che i àn volût ben al nono Odilo , cuant che al jere piçul come te, chês che i àn volût ben al to papino cuant che ancje lui al jere strissinit come te e che ti vuelin ben ancje a ti, parcè che ancje tu tu sês di Cjarlins..." Movint il cjavut a dî di sì, il nestri biondut a mi rispuint biel planchin e dolç::" Sì, jo o soi di Cjarlins, ma ancje un pôc di... Sant Andrât ...." Ma za i siei voi a cjalin il distac dal svol, sul rivâl de fuesse, di un airon ros...
di Barbara Battel


text:
Frisie: unitât politiche pal ricognossiment costituzionâl dal frison
Il ministri dal interni dai Paîs Bas al à fat savê che al studiarà la pussibilitât di meti dentri inte Costituzion la lenghe frisone. Al è il prin risultât di une campagne imbastide dai partîts de Frisie daspò che il stes ministri al veve presentât une propueste di modifiche costituzionâl là che si fevelave dome dal olandês. In dì di vuê, almancul intai fats, dongje de uficialitât dal olandês, si à une sorte di couficialitât dal frison inte provincie de Frisie, ma nissune des dôs lenghis e ven citade de Costituzion. Ducj i partîts frisons si son duncje mobilitâts par fâ in maniere che il frison nol resti fûr de Cjarte di fonde dal stât e a àn inmaneât ancje une manifestazion inte capitâl neerlandese. La mobilitazion e à cjatât la poie ancje dai partîts olandês di oposizion, ta cheste maniere e vignarès a mancjâ la maiorance di doi tierçs dal Parlament che e covente par fâ buine la riforme de Costituzion.
Font: Nationalia, 03/10/08; Eurolang, 03/10/08; Dutch News, 02/10/08; EFA, 30/09/08


text:
Asturiis: tal gnûf Statût l’asturian nol sarà lenghe uficiâl
L’asturian nol sarà ricognossût tant che lenghe uficiâl intal gnûf Statût che si è daûr a prontâ ta cheste comunitât dal stât spagnûl. Cun di fat, il Partît Socialist e chel Popolâr a àn concuardât che intal test si fasarà riferiment al asturian dome tant che “patrimoni linguistic”. Dal moment che i doi partîts a àn la maiorance intal Parlament locâl al è dificil che e passi la propueste dal asturian lenghe uficiâl fate indenant dai moviments nazionalitaris des Asturiis e di Izquierda Xunida. Inte stesse maniere, intal test che si va a meti jù, lis Asturiis no saran presentadis tant che nazionalitât, ma dome come “comunitât storiche”.
Font: Món Divers, 11/07/08


text:
San Simon cence pucis1 coments Publicât da il crot il mercoledì, novembre 03, 2010
Stemane passade al è stât assegnât al avocat udinês Adriano Nascimbeni il premi San Simon 2010 pal so romanç "Jo e Luzie un delit di paîs". La zurie e jere plui piçule di chês dai agns passâts, a jerin dentri Turello, Tolazzi, Marchetta (president de zurie) e il sindic di Codroip che però nol votave.
La motivazion dal premi e je stade che "Il romanç al va indenant cun lizerece a la leture e al presente moments di suspance che a rivin a tirâ dentri, no cate la mancjance di montaç tal contâ i fats. La lenghe e cor vie e a dâ colôr ai personaç che però no àn une definizion psicologjiche avonde marcade".
Al è ancje stât segnalât il romanç "O torni par te" di Stiefin Gasti.
La sensazion e je che chest colp, dopo il cuarantevot sucedût cu lis polemichis dal an passât, si sedi volût tirâ flât dant un segnâl di normalitât, cence la a movi masse pucis.
Al jere ancje di cualchi an che il premi nol vignive assegnât ae unanimitât.
Dal rest la zurie e jere su par ju la stesse e la formule e jere plui o mancul compagne, (ancje se chest an no si podevin presentâ contis ma si scugnive mandâ un romanç).
Il probleme atuâl dal premi al è chel di faturâ a intercetâ chel alc di "gnove leterature furlane" che e je e di no rivâ a stimolâle.
Al va ancje dite che se alc al madurirà dal dibatit dal an passât al volarà dal timp. Par progjetâ e scrivi un libri al vûl un grum di timp.
Gasti si è lamentât de modalitât di valutazion des oparis e il so pensîr si po lei sul so blog.
Nascimbeni al à dit di jessi vignût a cognossince dal premi dopo lis polemichis dal an passât, e di vê volût introdusi il gjenar noir inte leterature furlane.
Probabilmentri se al ves cognossût il premi, o se al ves let alc par furlan, al varès savût che intai ultins agns si è za scrit cualchi noir o zâl o cemût che si à voie di clamâlu. Par esempli i ultins doi vincidôrs dal San Simon o lis contis di Zâl par furlan di Spilimberc...
Ma in fin dai conts la colpe no je dome sô.
Il pont critic de cuestion al sta tal fat che ancje cuant che a son i libris no si lein. Cui che al scrîf al varès ancje di lei e la sensazion che o ai jo e je che su chest pont nol faledi dome il puar Nascimbeni.
I trastolons a son cressûts0 coments Publicât da il crot il giovedì, ottobre 28, 2010
La batude e ven pe sensazion che si à che une gnove gjenerazion di scritôrs-poetis, dopo jessisi movude intai agns novante-doimil inte culture underground, (e jessi stade, almancul in cualchi câs, cjalade cu la puce sot dal nâs) e stedi aromai vignint fûr.
A son chei che a àn fra i trente e cuarante agns, partint dai trastolons rivant ai Cappello, ai Santarossa e vie indenant.
A contin par talian e/o par furlan, a contin dal timp di vuê e a contin di nô.
Nossere, ca a Buri, o soi lât a sinti Mattiuzza che al presentave il so biel librut Il derby della luna, che e je stade la mê leture preferide di cheste istât. A son des contis sul balon e duncje des contis su la vite, al è come leisi un Soriano che al vedi la nestre gjeografie.
Usgnot aes nûf Mattiuzza al sarà a Gurize inte ostarie l'Alchimista, se o passais di chês bandis al vâl la pene di là.
PS: Vuê a 'nd è un pocjis a tor:
1) A Tresesin, aes vot e mieze inte sale comunâl e je la presentazion dal ultin numar de Patrie dal Friûl cun Pierluigi Cappello.
2) A Pavie, a siet sorsere inte tratorie Al Cacciatore al ven Massimiliano Santarossa a fevelarà dal sô "Hai mai fatto parte della nostra gioventû".
3) A Codroip ae stesse ore e je la cerimonie di premiazion dal Premi San Simon.
San Simon 2.0 ?8 coments Publicât da il crot il giovedì, ottobre 29, 2009
Al è stât assegnât il premi leterari San Simon pal 2009. Al à vinçût il romanç "Coventave vê pora?" di Alberto Luchini cun cheste motivazion "Un pinel cjatât ta un supermarket al devente stroment di indagjin interiôr: al salte fûr un cuadri dulâ che, tal rapuart di un omp cu la sô femine, ancje i lûcs comuns a vegnin acetâts intun contest di cotidianitât mai esaltade ni esecrade e dulà che il sens dal dut al polse intune inelutabile dissipazion de esistence."
E je stade ancje segnalade de zurie la opare "Dôs di trê" dal brâf furlan Stiefin Gasti. Storiis al di fûr dal Friûl tradizionâl, te prime si fevele dal unabomber, te seconde di un serial-killer di prostitudis a Udin intai agns 70.
La zurie presiedude di Carlo Tolazzi e veve dentri Franco Marchetta, Mario Turello, Giacomo Vit e Aldo Colonnello.
In confront al mieç disastri dal an passât ste volte a son stadis presentadis 12 oparis, di chestis, pe zurie, uns trê a vevin la dignitât dal romanç.
Carlo Tolazzi al à pensât ben di mandâ un coment al Messaggero dulà che al al pant lis ideis de zurie su li oparis presentadis e su la situazion de narative furlane di vuê.
Tolazzi al dîs un sac di robis interessantis e o pensi avonde condivisibilis. Su plui robis al sarà il câs di tornâi parsore e di viodi ce coments che a vignaran fûr ancje su la stampe.
Fra lis stiçadis intrigôs il toc sui colaboradôrs de Comugne che "par snobisim o par incapacitât di rezi la lungjece dal romanç" no partecipin al San Simon...
San Simon cence tecnologjie.8 coments Publicât da il crot il giovedì, novembre 06, 2008
Il premi leterari San Simon di Codroip di chest an nol è stât assegnât.
La zurie e veve dentri i scritôrs Franca Mainardis, Mario Turello, Carlo Tolazzi, Aldo Colonnello e Giacomo Vit.
Fra lis cinc oparis presentadis no a crodût che al sedi il câs di dâ il premi a nissun, e e à dome segnalât la racuelte “Contis di un di Torse” di Paolo Monte (che par chest e vignarà publicade).
Leint lis motivazions e lis declarazions fatis dai zurâts, ancje chest colp a vegnin stiçadis des riflessions su la salût de narative in lenghe furlane.
E dîs la Mainardis sul Messaggero dal 29 di Otubar che “lis contis a son cuasi simpri autobiografichis e nostalgjichementri riferidis a vicendis, ambientazions e contescj za sintûts e par nuie origjinâi. Debile e je la forme cun frasis che çuetin, cuntun doprâ spropositât dai averbis, par altri pôc doprâts tal furlan comun (come scjassosementri). La grafie no je curade, di spes vignude fûr doprant il coretôr ortografic. La impression e je che in cualchi câs e sedi stade adiriture dome une traduzion dal talian al furlan”.
La Mainardis si domande ancje se il dovê presentâ des oparis di almancul 90 pagjinis nol sedi masse e se no si vedi di sbassâ il tîr.
Di dut il discors mi ingolosìs un grum chel dal coretôr ortografic. Mi visi di tropis voltis che mi soi inrabiât cu la machine che mi cambiave lis peraulis ancje se no volevi (o pensi a Word) o che in continuazion e cîr di imboconâmi cemût finîle la peraule (come che al fâs il OpenOffice che o dopri cumò).
Par altri mi ven ancje di disi puar coretôr, che di bessôl al comede la lenghe cence savê nuie di robis, ambients e contescj za sintûts, nol à migo che di fâ mal a nissun lui!
Forsit pal futûr o podin ancje inmagjinâsi une machine che e scrivedi par furlan cence la man dal om.
Un furlan che al sorevîf cence i furlans.
Passât lontan4 coments Publicât da il crot il lunedì, novembre 26, 2007
Il premi San Simon di chest àn al è stât vinçût dal romanç “Il cop” di Laurin Zuan Nardin. Par podè leilu al tocjarà spietâ un anut parcè che al vignarà dât fûr cu la premiazion dal àn che al ven.
Ma ancje cence vêlu let mi ven di disi alc su la motivazion cun che e je stade sielzude la opare premiade:
“Dai tescj ch’a son rivâts a la jurie, al è chel ch’al pant une cierte inventive. Ancje se al çuete in cualchi motivazion e in cualchi passaç, la storie e je tratade cun avonde suspance. E tache ben, dal particolâr al gjenerâl, e cul truc dai pensîrs di ogni protagonist, al mene il letôr a sclarî il cuadri da la vicende. Al podeve zuiâse miôr tal finâl, cuant che dut si scuvierç masse in premure. La lenghe e je avonde coerente a part il doprâ il passât lontan che no je une carateristiche dal furlan. La prose e je une vore sute cence nainis descritivis, ma cun cualchi soluzion retoriche a la buine”.
Al è interessant il coment sul passât. O dîs subit che intal fevelâ jo no ai mai sintût doprâ il passât e a contâle dute no savevi nancje che al esistès prime di scomençâ a lei alc par furlan! Cuant che o cjacari jo o dîs che Napoleon al è nassût in Corsiche e no che al nassè in Corsiche.
Jessint dut câs che ultimementri o ai scomençât a lei alc de narative furlane o ai ancje di disi che un pôc mi soi ancje abituât a chestis formis. Tal scrit si cjatin.
Forsit la zurie, che e veve personaçs no di pôc tant che Cappello, Carlo Tolazzi, Mario Turello e Franca Mainardis e à voie di sburtâ par un cambiament? La lôr idee e podarès jessi interessante, doprâ l’imperfet ancje tal scrit come che si fâs tal orâl.
Curiôs o ai tirât fûr lis lôr oparis che o ai cjatât e che, se us plâs, us consei di lei.
La çupiçane Mainardis in efiet no mi somee che e dopredi il passât, ma viodin invezit cemût che al tache “Dome cul cjâf, dome cul cûr” di Tolazzi, premi San Simon 1994:
“Nisçun rumôr. Nencia un brut sium, nuia, però Clelia a era dismota, duta sudada, e a sflasava cul còur ch’a la scjassava dal di denti. A saltà fòur dal iet e cjaminant bielpaln su las vecjas brèas dal palment, a passà devant da cjamara di Giulio.”
o ancje il biel “La salamandrie tal fûc”, simpri di Tolazzi, premi San Simon 1995:
“Al scugnì provâ dôs trê voltis a fâ flame par piâ il spagnolet, ce ajar dispetôs, ma ae fin il tabac al cjapà. Berto al tirà une bocjade ficjant te sachete i fulminants, e intant ch’al soflave fûr il fum ingrispant la muse, al scjassà par tiare la prime cinise.”
e no dismenteìnsi il saç “Il Brevet” di Mario Turello, premi San Simon 2001, ve la prime rie:
“Giulio Camillo Delmino al nassè a Puart Gruâr tal 1480.”
In sumis si podarà criticâ il libri di Nardin par un sac di robis ma mi pâr che la storie dal passât no si le sedi inventade lui...
Il prin salt dal crot.
Intal concors a son stadis presentadis 13 oparis e la zurie i à petât ju ben e no mal disint che “nissun di chescj al presentave lis carateristichis di une opare leterarie. Cun di plui i autôrs a àn scrit cjalant masse ai timps passâts, dismenteant cussì di tocjâ temis che si fevele in dì di vuê. A àn zontât ancje che chest gjenar di leterature, vignude fûr dal premi di cheste edizion, no à nissun contat cu la produzion taliane e tant mancul cun chê europeane.”
secont salt dal crot
Se o veis voie di lei o cjatais "La salamandrie e il fûc", "Il Brevet" e altris libris tra i e-libris di Friul.net.


text:
Disgrafiis 2 - cuâl isal il furlan plui biel?4 coments Publicât da il crot il mercoledì, agosto 27, 2008
Continuant il discors che o vevi tacât timp indaûr su la grafie o fevelarai vuê de lenghe di doprâ cuant che si scrîf.
Prime di rivâ a la coinè (peraule che a cualchidun i fâs vignî il mâl di panze dome a sintîle) al è ben fâsi une domande: cuâl isal il furlan vêr, cuâl isal il furlan plui biel?
La rispueste classiche e varès di jessi, lant daûr de tradizion, chel di Sant Danêl, ma, almancul che un nol sedi di Sant Danêl, la rispueste e je sbaliade! Il furlan plui biel al è chel che un al à imparât in famee, il furlan de mari, chel che un al fevele di frutin piçul.
Daûr i neurolinguiscj cheste no je une cuestion di gust personâl ma si trate di schemis mentâi che si vegnin a formâ tai neurons dal çurviel intai agns dal so plui grant svilup e che a restaran par simpri, par che al è normâl che la lenghe dal cûr e sedi la variant locâl de marilenghe che si è imparade.
Par chest l'istint che un al à cuant che al tache a scrivi al è chel di doprâ il so furlan.
Se la robe e va di sigûr ben pe poesie, se e pues lâ ben pe prose, pal teatri e magari par il propit blog (un esempli che mi ven iniment al è il curtissâr), il probleme di vê une lenghe comune par scrivi al ven fûr cuant che si cjacare di alc in gjenerâl, di alc par ducj (un gjornâl, de sagjistiche, un comunicât pe stampe).
Chel che o ai fat jo cuant che o ai tacât a scrivi al è stât di cirî di doprâ il furlan comun moderni, la moderne coinè.
Tancj (?!) di lôr la critichin parcè che a disin che al è un furlan inventât dai professôrs, masse dongje al talian, parât ju dal alt de regjon o di chel tristat di Lamuela (e dopo a tachin cuntune naine sui bêçs straçâts, sul fat che al cope lis varietâts e vie indenant, dut scrit ben par talian).
A mi il gnûf furlan mi plâs une vore di plui di chel di une volte…
Al è plui dongje a chel che o feveli jo ancje se sigurementri plui imbastardît.
O ai ancje di disi che jo o soi un câs un pôc particolâr parcè che in famee, di bande di mê mari e di me pari o ai imparât doi furlans difarents, (di une bande chel di Tarcint, di chê altre chel di Codroip). Po dopo i miei paîs (Cividât, Orsarie, Buri), a àn ducj une variant difarente e insome une lenghe comune tal scrit e vûl.
Atenzion però! Dome tal scrit!
Parcè che la robe che mancul si sa e che no si conte mai avonde, il segret che nissun al disvele, (e massime no lu cognossin chei che a tramain cuintri il furlan), al è che no esist une regole di pronuncie dal furlan comun, ven a stâi che nol esist un furlan fevelât comun e che si à di leilu come se al fos il propit furlan.
Se o scrîf dîs ûfs; a Codroip lu lei deis ous e invezit a Buri dîs ûs. Se o scrîf salam di cjase; a Tarcint o lei salamp di cjase e a Orsarie salamp di cjasa, e o soi simpri tal just!
Gnove blogarine0 coments Publicât da il crot il mercoledì, agosto 27, 2008
O segnali un gnûf blog furlan: Scuele furlane de mestre Lorele la Morete. Lait a viodilu.
Mostro di un lôf.3 coments Publicât da il crot il sabato, agosto 23, 2008
Vuê o fâs jo come il brâf furlan e o conti un dôs robis sul spetacul di îr di sere dal Teatrin dal Rifo a Sant Zorç di Noiâr.
O ai puartât a viodilu ancje il me fi plui grant parcè che si tratave de dopleadure dal vîf di un pôcs di cjartons animâts di Berto Lôf. A viodilu a saran stâts almancul un cent e cincuante di lôr, cussì che a àn scugnût zontâ un pocis di cjadreis: int di dutis lis etâts, zovins e vecjuts, di chei che son lâts fûr cun chê di là a cjapâ un pôc di fresc ai plui piçui che di solit a chê ore a son za a durmî e che a si son gjoldûts un grum il spetacul, (ancje chei che cui nonos a fevelavin par talian).
La traduzion dai tescj e jere di Paoli Patui e prin di scomençâ e je stade lete une sô curte ma biele presentazion cun cualchi riflession su la disfide che e je il tradusi e su la elasticitât che lis lenghis veris a mostrin cuant che passant di une a chê altre si àn di lâ a cirî lis peraulis justis par tignî il significât vêr al di là de traduzion leterâl.
Po dopo al è partît il prin episodi che al è stât mandât prime par talian e dopo dopleât dai atôrs par furlan fasint capî la dificoltât, la bravure e disin ancje la professionalitât che e je daûr.
Si è lâts indenant cun altri cuatri, cinc episodis e, intant che i fruts (e i grancj) a ridevin o ai amirât il biel mistîr che al è daûr ae bravure dai atôrs.
Viodude la dificoltât a cjatâ robe par furlan par fruts al sarès biel che il materiâl metût adun o produsût de Rai al fos metût a disposizion su Internet e che al fos pussibil comprâ i DVD.


text:
Ai
25 di Avost a Bruxelles il prin ministri serp Aleksandar Vučić e
chel cossovan Isa Mustafa a àn cjatât un acuardi di fonde tra i doi
paîs su telecomunicazions, energjie, associazion dai comuns serps e
su la gjestion dal puint sul Ibar che al divît la part serbe e chê
albanese di Mitrovica. I doi prins ministris a àn però dât ae
stampe indicazions contraditoriis sui ponts a pene concuardâts,
massime su la cuistion de associazion dai comuns serps. Par Vučić
chest organisim al sarà indotât di assemblee, di esecutîf e
bandiere, al varà competence su salût, svilup economic,
planificazion urbanistiche e educazion, e al podarà ricevi
finanziaments de Serbie. Par Mustafa invezit al varà competencis
plui limitadis e nol varà un esecutîf. Cumò, par rivâ a di un
statût vêr de assemblee, si calcole che a coventaran almancul
cuatri mês.
Font:
Balkan Insight,
26/08/15


text:
Los Angeles
Los Angeles (spes in curt L.A.) al è une citât dai Stâts Unîts di Americhe logade tal stât de Californie, su la cueste pacifiche, uns 150 chilometris a nord de frontiere cul Messic.
Par numar di abitants, Los Angeles e je la seconde citât plui grande dai Stâts Unîts dopo di Gnove York. Inte sô aree metropolitane a vivin cirche 16 milions di personis. Come superficie, e je la prime citât de Americhe setentrionâl e une des plui grandis in dut al mont; di nord a sud, si estint par 100 chilometris. E fo une des primis citâts caraterizadis de urbanizazion di grandis areis cun cjasis unifamiliâts, robe che e à provocât il disvilup di une grandonone rêt di autostradis, e di un mont a misure di machine. E je une citât un grum famose e visitade; un dai puescj plui cognossûts al è il cuartîr di Hollywood, la scune de industrie dal cine merecan.


text:
26 di Otubar
Il 26 di Otubar e je la 299° zornade dal Calendari Gregorian (340 se l'an al è bisest). A mancjin 66 zornadis pe fin dal an.
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- 1905 - La Norvegjie a divente indipendente de Svezie
- 1863 - A Ginevre a nas la Crôs Rose
- 1954 - Triest al torne all'Italie
Nassûts vuê[cambie | modifiche il codiç]
- 1906 - Primo Carnera, pugjil furlan al nas a Secuals († 1967)
- 1914 - Cecilia Deganutti, partgjane de Osôf († 1945)
- 1916 - François Mitterrand, president de republiche francese († 1996)
- 1942 - Bob Hoskins, atôr
- 1947 - Hillary Rodham Clinton, senatore dal stât di New York, femine dal 42esim president dai Stâts Unîts di Americhe Bill Clinton
Muarts vuê[cambie | modifiche il codiç]
- 1890 - Carlo Collodi, scritôr talian
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Religjosis[cambie | modifiche il codiç]
- Sant'Evarist, Pape e martar


text:
venerdì 6 febbraio 2009
...un moment di polse...
Un Piçul moment di polse tal blog in coincidenze di un ziar pal Friûl!!! Tant timp che manciavi..!!! Mase pôs dîs..E ce biele sodisfazion, dopo ve viodud nasì tantis fabrichis e lasâs là in malore tanc cjamps, scuviarzi che an tornât a pastanà vîis. Sì, propìt te zone de Grave atôr dal Judri estensions di vignai chel are un plasè di viodi!!!
E in tas matinis fredis, cun calme, i contadins a potà lis viis, a scielzi le rame miôr di tirà su, par vè dopo il miôr risultat.
Speri di vè pussibilitât di tornà in curt pà seconde part dal ziar: dopo lis vignis, lis cantinis!!!!
Pubblicato da spirt di vin a 00:13
Nessun commento:
Iscriviti a: Commenti sul post (Atom)


text:
martedì 4 agosto 2009
Wine Kit..
Son duc in ferment: oramai si pol fa su Chianti, Barolo e cuissà altri ce cun tun poc di polvarinis, buine aghe frescje e tante chimiche. Si trate dai Wine Kit che si puedin ciatà su sit tipo chist, cun polvarins ancje par fà le bire. Ce chel ven fur ( no puedi clamalu vin) je une robe. Cussì dis le publicitàt: "Vintners Reserve, the first 28-day winemaking kit, contains 100% pure varietal grape juice and concentrate. This wine kit continues to set the standard in its category by yielding wines of excellent quality, flavor and aroma. Vintners Reserve offers a wide range of varieties that allow the winemaker to experience numerous styles and tastes. Produces approximately thirty 750ml bottles, ready to bottle in 1 month, ready to drink in 1-2 months."Sperin che i furlans no scumenzin a doprà chistis robis....
Pubblicato da spirt di vin a 21:21
Etichette: imitazions
Nessun commento:
Iscriviti a: Commenti sul post (Atom)


text:
mercoledì 30 settembre 2015
I prins bregons luncs
11 coments:
-
-
Galliano,mi ricuardi i miei prins bregons luncs,puare gno mari ju veve cusits intune vecje e rigide tende militar inglese,jo minut di vuess e debil di fisic mi soi scussat ducj i zenoi tal puartaiu, tant che par fur si viodevin dos tacjs di sanc a mud de sacre sindone.La to biele conte mi à riviert chist ricuart lontan.Galliano tante salut di lussian
- 30/09/15, 10:17
- Giovanni Nello Malisano ha detto...
-
Brâf Galiano, soredut par cemût che tu contis i sintiments dai personaçs che e dan vite a lis tôs contis. E mi plâs ancje il timp dai verps che tu dopris. Tu varessis di dami un pocje de tô scuele ancje a mi.
- 30/09/15, 12:29
- Giacomo Trevisan ha detto...
-
Compliments Galliano, par me al è une vôre valevul contâ i sintiments pal tramit di robis concretis e tu tu lu as fat veramentri ben. Mandi!
- 30/09/15, 18:10
- Mario Sommarti ha detto...
-
Il biel a nol é dome tal fat che i bregons luncs no sedin stâts notâts da nissun ma che il tissût al jere di lane e che si jere in plen mês di avost:-) Biele idéé che mostre trop che si puès sei gnôgnos da zovins par vê asolutamentri alc ch'al somee necesari, indispensabil e che dome plui tart si si puès rindi cont che i sintiments a no son simpri chei che si crôt.
Jaio
- 01/10/15, 11:41
- Galliano ha detto...
-
Nello, graciis des tôs peraulis. No mi permetarês mai di scuelâ a di nissun, podopo se la mê scriture e sierf a tal fin, al vûl dî che la frece dal arcîr e à fat centri tal bersai.
Maman
- 01/10/15, 14:27
- Galliano ha detto...
-
Mandi Lussian e graciis dal to coment. Il to simpatic e torturadôr ricuart al po la de man dal gno capot: (si po leilu ca) http://centroraicesfriulanas.blogspot.com.ar/2012/06/il-capot.html
fat cuntune cuvierte di soldat, la mê torture e jere che il cuel al sfreolâmi la cadope mi provocave un sbulium che no ti dîs. Lis nestris maris a àn fat il miôr, no vint altri.
Un salût
- 01/10/15, 14:48
- Galliano ha detto...
- Questo commento è stato eliminato dall'autore.
- 01/10/15, 14:49
- Galliano ha detto...
-
Mandi Jacum, graciis par vêmi let e dal coment.
La intensitât dai ricuarts a van de man dai stâts di umôr.
Un salût
- 01/10/15, 15:38
- Galliano ha detto...
-
Yaio i tiei coments a son “veretâts riveladis”.
Se jo i vês domandât a mê mari (cuant po mai) un bregon lizerin mi varès dât un scapelot. Chel di lane al veve di durâ “in vita aeterna”
Mandi
- 01/10/15, 15:54
-
-
Al è biel niçulȃ i ricuarts, al fȃs ben al cȗr.
Biele conte.
Mandi
Egle T.
- 02/10/15, 17:06
- Galliano ha detto...
-
Siore Egle,
Graciis des sôs peraulis.
Niçulâ i ricuarts al è come viodi il mont a traviers di un caleidoscopi.
Le saludi
- 03/10/15, 13:50


text:
martedì 24 febbraio 2009
Il Tajut: une iniziative... gnove!!
L'Associazione Cultural Enogastronomiche Furlane "Il Tajut" presente un ciclo di degustazions-concert che si viarzarà joibe 5 di marz as 19.00 da sere, a Rome, Via S.Giovanni in Laterano 244/246. I vins in degustazion saran Gris de Lis Neris e Refosco dal Peduncolo Rosso de La Tunella.
I brans musicai di chiste iniziative invezit saran ... a surprese. Prenotaisi!!!!!!
Pubblicato da spirt di vin a 22:44 Nessun commento:
Etichette: degustazion, musiche, vin furlan.
Un vin chel combât le fan dal mond..
L'è il prin vin inserît tal program Iimsan, associazion leade all'ONU che par combati le fan dal mond, par finanzià le ricerche e le produzion da Alghe Spiruline, un dai plui potens integrators alimentars, plene di vitaminis, proteinis e minerai par combati le malnutrizion specie dai frus. Il vin l'è Grave Doc Celebrate Life Merlot, prodôt da aziende Fantinel di Taurian di Spilimberc.Par ogni butilie comprade, 1 $ sarà spindût da Fantinel in chest progjet.
Vin a dut past adât soredût a ciars e brasâs.Le presentazion uficiâl je stade tal Palac di Veri dall'ONU: une biel onôr par un vin furlan!
Pubblicato da spirt di vin a 22:24 Nessun commento:
Etichette: cronache, vin furlan
mercoledì 11 febbraio 2009
Degustazion di Friulano e Refosc
Si tignaràn prosimamenti dos riunions organizadis par Athaeneum (http://www.ateneodeisapori.it/) par cercijà une volte di plui Tocai (alias Friulano) e Refosc. Plui aziendis, plui prodôs e sperin un braf e espert cercijador. Se pasais par Rome us spieti.....
Pubblicato da spirt di vin a 15:16 Nessun commento:
Etichette: degustazion, Friulano, vin furlan
martedì 10 febbraio 2009
Ancje Lui....
" Josef di Arimatee, om impuartant dal consei, al rivà, si fasè cur fuart, al jentra di Pilat e j domandà il cuarp di Gijesù. Pilat si maraveà ch'al fos za muart."
Vanzeli di Marc 15, 43-44.
Tant berlà, tant uicà da part di int che nol sà nancje di ce che si fevele, juste par mostrasi.....
Un poc di silenzio e tant rispiet........
Mandi!!!
Vanzeli di Marc 15, 43-44.
Tant berlà, tant uicà da part di int che nol sà nancje di ce che si fevele, juste par mostrasi.....
Un poc di silenzio e tant rispiet........
Mandi!!!
Pubblicato da spirt di vin a 09:24 2 commenti:
Etichette: cronache
venerdì 6 febbraio 2009
...un moment di polse...
Un Piçul moment di polse tal blog in coincidenze di un ziar pal Friûl!!! Tant timp che manciavi..!!! Mase pôs dîs..E ce biele sodisfazion, dopo ve viodud nasì tantis fabrichis e lasâs là in malore tanc cjamps, scuviarzi che an tornât a pastanà vîis. Sì, propìt te zone de Grave atôr dal Judri estensions di vignai chel are un plasè di viodi!!!
E in tas matinis fredis, cun calme, i contadins a potà lis viis, a scielzi le rame miôr di tirà su, par vè dopo il miôr risultat.
Speri di vè pussibilitât di tornà in curt pà seconde part dal ziar: dopo lis vignis, lis cantinis!!!!
Pubblicato da spirt di vin a 00:13 Nessun commento:
Iscriviti a: Post (Atom)